Persempadanan semula kawasan baharu MBMB, MPHTJ

MELAKA, 8 November- Persempadanan dan pewartaan semula kawasan baharu bawah pentadbiran Majlis Bandaraya Melaka Bersejarah (MBMB) dan Majlis Perbandaran Hang Tuah Jaya (MPHTJ) berkuatkuasa 1 Januari depan.  Datuk Bandar MBMB, Datuk Zainal Abu menerusi kenyataan, memaklumkan persempadanan melibatkan sebahagian kawasan Bukit Baru, Bukit Katil, Malim Jaya dan Tambak Paya. Ia menjadikan kawasan baharu di dalam pentadbiran MBMB adalah Bangunan MBMB, Akademi Kastam, Jabatan Pendidikan Bukit Baru dan Taman Delima Raya.  "Selain itu, Pangsapuri Padang Jambu, Taman Datuk Palembang, Taman Desa Baru dan Taman Desa Indah turut berada bawah pentadbiran MBMB.  "Juga bawah pewartaan MBMB ialah Taman Indah, Taman Indah Seksyen 3, Taman Indah Seksyen 2, Taman Temenggong dan Taman Kedua", katanya.

(Persempadanan dan pewartaan semula kawasan baharu bawah pentadbiran MBMB, MPHTJ berkuatkuasa 1 Januari)

Manakala kawasan pentadbiran MPHTJ pula antaranya Taman Malim Jaya, Taman Malim Jaya Seksyen 1, Rumah Pangsa Malim Jaya, IKS Malim Jaya dan Taman Balkis.  "Selain itu, Taman Wangi, Taman Balai Panjang Indah, Taman Merak, Taman Merak Mas, Rumah Pangsa Taman Merak Mas dan Residensi Merak Kayangan.  "Juga termasuk bawah pentadbiran MPHTJ ialah Taman Bukit Katil Indah, Taman Bukit Katil Kenari dan Taman Tambak Paya Murni.  Persempadanan dan pewartaan semula ini merujuk kepada Warta Kerajaan bertarikh 4 Ogos 2022.


Lokman Adam fail tuntutan balas terhadap Ismail Sabri

KUALA LUMPUR, 7 November- Selepas disaman Datuk Seri Ismail Sabri Yaakob atas dakwaan menyiarkan kata-kata fitnah menerusi akaun media sosial, Datuk Lokman Noor Adam pula memfailkan tuntutan balas terhadap perdana menteri itu.Lokman, 49, yang memfailkan tuntutan balas itu pada 11 Oktober lepas, mendakwa beliau telah memadam kesemua video yang didakwa memfitnah Ismail Sabri di akaun media sosialnya, seperti diarahkan oleh mahkamah sebelum ini.Dakwa Lokman, beliau telah mengalami kerugian dari segi pendapatan yang sepatutnya boleh dijana sekiranya penerbitan video tersebut terus berada di saluran media sosial berkenaan, dan beliau menuntut ganti rugi am, faedah serta kos.Pada 12 September lepas, Ismail Sabri memperoleh perintah injunksi sementara daripada mahkamah supaya Lokman dengan serta-merta memadamkan kesemua video yang dimuat naik di akaun Youtube, Facebook, Instagram dam TikTok miliknya.Permohonan injunksi inter-parte (kedua-dua pihak) akan didengar pada 29 November ini.Sementara itu, Lokman menerusi pernyataan pembelaannya yang difailkan pada tarikh sama (11 Oktober), menafikan video berkenaan memfitnah Ismail Sabri, dan bukan diterbitkan dengan berniat jahat.Ismail Sabri selaku plaintif dalam jawapan kepada pembelaan yang difailkan pada 25 Oktober lepas, mendakwa kenyataan fitnah itu dibuat oleh defendan (Lokman) sebelum Pilihan Raya Umum, bertujuan untuk merosakkan karier politiknya selain plaintif memohon supaya tuntutan balas defendan ditolak oleh mahkamah.Pada 8 September lepas, Ismail Sabri, 62, selaku plaintif menyaman Lokman, 49, selepas mendakwa defendan pada 22 Ogos lepas telah membuat kenyataan-kenyataan fitnah terhadap plaintif, dalam satu video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir - Lokman Adam”.Menurut Ismail Sabri dalam pernyataan tuntutan itu, kata-kata fitnah tersebut antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan UMNO, untuk kekal sebagai perdana menteri dengan membelakangkan dan mengkhianati parti itu.

Datuk Lokman Noor Adam / FOTO BERNAMA

Naib Presiden UMNO itu berkata beliau tidak pernah berjumpa Dr Mahathir dan parti-parti lain dengan membelakangkan atau mengkhianati UMNO, untuk terus kekal sebagai perdana menteri.Pada 1 September 2022, Lokman mengaku tidak bersalah di Mahkamah Sesyen atas dua pertuduhan membuat hantaran jelik terhadap kerajaan dan Ismail Sabri. -BERNAMA


Pelajari seni silat untuk pertahankan diri, bentuk jati diri

SENAWANG, 7 November- Ibu bapa perlu menggalakkan anak-anak mempelajari seni silat. Ia bukan sahaja untuk mempertahankan diri, malah memartabatkan kesenian itu. Calon Barisan Nasional P131 Rembau, Datuk Seri Mohamad Hasan berkata seni mempertahankan diri tersebut perlu diperluas bagi membentuk jati diri yang tinggi dalam kalangan generasi muda. Lebih membanggakan, penglibatan anak muda perempuan dalam seni silat yang menyemarakkan lagi semangat perjuangan dahulu. Beliau berkata demikian semasa menghadiri majlis Istiadat Pengurniaan Bengkong dan Sijil Watikah Pertubuhan Seni Silat Tanah Baru Chemande Negeri Sembilan di Dewan Pusat Komuniti Lavender Heights. Majlis Istiadat ini melibatkan empat gelanggang meliputi Bahau, Taman Margosa, Senawang Jaya dan Seremban 2.


KUALA LUMPUR, 6 November- Polis Diraja Malaysia (PDRM) mengatur gerak pasukan Op Cantas Khas untuk menjalankan risikan, pemantauan dan mengambil tindakan terhadap pihak yang cuba melakukan kekacauan sepanjang tempoh Pilihan Raya Umum ke-15.Ketua Polis Negara, Tan Sri Acryl Sani Abdullah Sani berkata pasukan itu turut bertindak mengawal tingkah laku dan gerak kerja pihak terbabit dengan gangsterisme yang cuba mengambil kesempatan.Selain itu, pegawai PDRM ditempatkan dalam Pasukan Pemantau Kesalahan Pilihan Raya (PP-KPR) bagi memastikan setiap pihak berkempen mengikut garis panduan yang ditetapkan Suruhanjaya Pilihan Raya (SPR).PDRM, SPR dan agensi berkaitan juga akan melakukan pemantauan setiap masa dalam memastikan proses berkempen dan pengundian dilaksanakan mengikut peruntukan undang-undang."Seramai 80,000 pegawai dan anggota seluruh negara diatur gerak untuk penugasan PRU15 bagi memastikan tahap keselamatan terjamin dan memberi keyakinan kepada orang ramai untuk keluar mengundi dengan selamat.

(Tindakan akan diambil terhadap pihak cuba lakukan kekacauan sepanjang PRU15)

"Parti-parti politik dinasihatkan agar berkempen secara beretika dan matang serta tidak menyentuh isu sensitif seperti agama dan perkauman," kata Acryl Sani.Pihak yang terlibat secara langsung dalam proses pilihan raya seperti calon dan pengurus kempen harus memikul tanggungjawab dalam mengendali dan menguruskan sentimen penyokong masing-masing agar tidak berlaku insiden seperti di Tenom, Sabah.Kejadian berkenaan merupakan contoh situasi penyokong yang tidak dikawal boleh mengakibatkan kemudaratan yang seharusnya tidak berulang kerana ia merupakan ancaman kepada tahap keselamatan dan ketenteraman awam.


YDP Agong zahir ucapan tahniah kepada Datuk Mohammad Tayyab Ikram

KUALA LUMPUR, 6 November - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan setinggi-tinggi tahniah kepada Ketua Pegawai Eksekutif Persekutuan Hoki Asia Datuk Mohammad Tayyab Ikram.Ini susulan pemilihan beliau sebagai Presiden Persekutuan Hoki Antarabangsa (FIH) yang baharu pada kongres persekutuan ke-48 semalam.

Istana Negara menerusi hantaran di laman Facebook memaklumkan, sebagai Penaung Diraja Persekutuan Hoki Asia Seri Paduka baginda berbangga dengan pencapaian Datuk Mohammad Tayyab.Menurut Seri Paduka Baginda, ia merupakan satu pengiktirafan terhadap sumbangan besar beliau kepada pembangunan hoki di Asia.Baginda turut mengucapkan selamat maju jaya kepada beliau dalam membawa FIH ke peringkat lebih tinggi.Datuk Mohhamad Tayyab menewaskan Marc Coudron dari Belgium dengan jumlah undian 79-47 dalam kongres yang diadakan secara maya itu.


Lokasi litar lumba drag di Pahang diumum selepas PRU15 - PM

BERA, 6 November - Lokasi litar lumba drag untuk sukan pemotoran di Pahang akan diumumkan selepas Piliha Raya Umum ke-15 (PRU15).Perdana Menteri, Datuk Seri Ismail Sabri Yaakob berkata peruntukan pembinaanya akan dibentang semula untuk kelulusan.

"Litar ini sudah diumumkan dalam bajet...untuk satu negeri satu...untuk Pahang saya ambil di Beralah... di mana dan sebagainya saya akan umum selepas pilihan raya kerana kita kena bentang semula bajet untuk kelulusan."Lokasinya kita sedang meminta pejabat daerah untuk mencari kawasan mana yang sesuai," katanya kepada pemberita selepas merasmikan majlis ilmu "Ride Amal dan Ride to Jannah 4.0" di Masjid Felda Bukit Mendi, di sini.

Setakat ini, hanya Terengganu dan Melaka sudah mempunyai litar permotoran masing-masing. Ogos lalu, kerajaan bercadang untuk membina sebuah litar khusus bagi perlumbaan drag di setiap negeri dalam usaha memperkasakan program pembangunan sukan permotoran negara.


PUTRAJAYA, 6 November- Sebanyak 1,386 kertas pencalonan untuk Pilihan Raya Umum ke-15 (PRU15) PRK DUN N.66 Bugaya, Sabah diterima Suruhanjaya Pilihan Raya (SPR) sepanjang tempoh sejam proses penamaan calon berlangsung bermula 9 pagi hingga 10 pagi, semalam.Pengerusinya, Tan Sri Abdul Ghani Salleh dalam satu kenyataan berkata daripada jumlah itu, sebanyak 945 kertas penamaan bagi kerusi Parlimen, 434 bagi kerusi Dewan Undangan Negeri (DUN) dan tujuh bagi Pilihan Raya Kecil (PRK) DUN Bugaya.Menurutnya, sebanyak enam kertas penamaan telah ditolak iaitu empat di kerusi Parlimen dan dua kerusi DUN.Calon paling ramai bertanding berusia 50 hingga 59 tahun iaitu seramai 443 orang.Calon berusia lebih 60 tahun adalah seramai 352 orang, calon berusia 40 hingga 49 tahun adalah 350, calon berusia 30 hingga 39 seramai 205 orang manakala calon berusia 21 hingga 29 seramai 36 orang.

(Tan Sri Abdul Ghani memaklumkan SPR terima hampir 1,400 kertas penamaan calon PRU ke-15)

"Bilangan pertandingan mengikut penjuru yang paling banyak ialah empat penjuru melibatkan 82 kerusi Parlimen manakala kerusi DUN ialah tiga penjuru melibatkan 51 kerusi," katanya.SPR telah menubuhkan sebanyak 625 Pasukan Penguat Kuasa Kempen Pilihan Raya (PP-KPR) untuk memantau semua aktiviti calon-calon yang bertanding ketika berkempen.Tempoh rasmi berkempen bermula selepas pengisytiharan pilihan raya dipertandingkan oleh Pegawai Pengurus hingga 11.59 malam, 18 November 2022.SPR juga menegaskan bahan kempen mengandungi perkataan yang boleh mengembangkan perasaan jahat, tidak puas hati atau berunsur perkauman dan menyentuh sensitiviti keagamaan atau hasutan yang boleh mendatangkan permusuhan adalah tidak dibenarkan.


Perubahan ketara pola pencalonan, strategi untuk menang PRU- Penganalisis Politik

KUALA LUMPUR, 2 November- Perubahan ketara dalam pola pencalonan hampir kesemua parti yang bakal bertanding pada Pilihan Raya Umum (PRU) ke-15, bukan strategi baharu.

Penganalisis Politik, Universiti Sains Malaysia (USM), Prof. Dr. Sivamurugan Pandian berkata, ia sudah dipraktikkan pada PRU ke-14, bagi merintis perubahan kepada landskap politik negara.Beliau berkata pengguguran mahupun peletakan calon baharu yang lebih muda, bukan sesuatu yang memeranjatkan.

(Penganalisis Politik, Universiti Sains Malaysia (USM), Prof. Dr. Sivamurugan Pandian)

Katanya, kajian mendapati penampilan seseorang calon penting sebagai langkah pertama bagi sesebuah parti merealisasikan pencapaian sekaligus meraih kemenangan dalam Pilihan Raya Umum ke-15 (PRU15) kali ini."Jadi, itu memberikan satu impak dan juga perubahan besar kerana strateginya, adalah untuk mengukuhkan kawasan asal dan kemudian bergerak dgn menggunakan pesona personaliti baru. Pesona itu digunakan untuk membolehkan tarikan ke atas personaliti dan juga parti. "Jadi saya rasakan, perubahan yang berlaku ini adalah juga disesuaikan dengan perubahan demografigeografi, stratifikasi di dalam parti dan juga anjakan yang berlaku berdasarkan kepada perubahan ekosistem arena politik kita", katanya dalam sebuah rancangan terbitan RTM.


ATM tahan 30 PATI di sempadan

BUKIT KAYU HITAM, 4 November - Angkatan Tentera Malaysia (ATM) menggagalkan cubaan 30 pendatang asing tanpa izin (PATI) memasuki negara ini melalui laluan tidak sah di sempadan negara Malaysia-Thailand, semalam. Markas Divisyen Kedua Infantri Malaysia (2 Divisyen) memaklumkan kesemua PATI warga Myanmar itu ditahan menerusi tangkapan di bawah sektor Op Benteng di kawasan tanggungjawab Briged Keenam Infantri Malaysia di Bukit Kayu Hitam.

"Dalam kejadian kira-kira pukul 3 petang semalam, Tim Ronda yang sedang melaksanakan tugas rondaan di kawasan sempadan Malaysia-Thailand mengesan pergerakan sekumpulan orang awam yang dalam keadaan mencurigakan cuba bersembunyi di kawasan belukar di dalam kebun getah.  "Anggota bertugas bersama Tim Quick Respond Force seterusnya bertindak menjejaki dan menahan kesemua orang awam tersebut," katanya menerusi kenyataan.Hasil pemeriksaan mendapati kesemuanya adalah warganegara Myanmar yang tidak memiliki dokumen perjalanan yang sah dan berumur antara 15 hingga 42 tahun terdiri daripada 26 lelaki dan 4 wanita. Turut dirampas, 27 telefon bimbit, wang tunai dalam matawang Malaysia, Myanmar dan Thailand, 24 kad pengenalan warga Myanmar dan 1 beg pakaian.Nilai keseluruhan rampasan dianggarkan berjumlah lebih RM17,000. Kesemua PATI diserahkan kepada Balai Polis Bukit Kayu Hitam untuk tindakan selanjutnya.


4,326 borang pencalonan PRU15 dijual setakat ini - SPR

PUTRAJAYA, 4 November - Sebanyak 4,326 borang pencalonan Parlimen dan Dewan Undangan Negeri (DUN) bagi Pilihan Raya Umum ke-15 (PRU15) sudah dijual setakat hari ini di seluruh negara.Suruhanjaya Pilihan Raya (SPR) memaklumkan daripada jumlah itu 3,036 adalah borang penamaan calon bagi Parlimen manakala 1,290 lagi bagi DUN.

"Di peringkat Parlimen, Sabah mencatatkan penjualan borang tertinggi iaitu 716, diikuti Perak (326), Selangor (266), Kelantan (262), Johor (253), Pulau Pinang (219), Kuala Lumpur/Putrajaya (163), Kedah (150), Pahang (144), Terengganu (118), Sarawak (100) dan Melaka (73)," kata SPR menerusi kenyataanPerlis yang hanya mempunyai tiga kawasan Parlimen menarik perhatian apabila mencatatkan jualan 52 borang pencalonan Parlimen, jauh lebih tinggi berbanding Negeri Sembilan yang mempunyai lapan kerusi Parlimen namun hanya 24 borang terjual setakat ini.Selain itu, di ibu pejabat SPR turut mencatatkan jualan borang sebanyak 170 untuk calon Parlimen.Di peringkat DUN, jualan borang terbanyak adalah di Perak iaitu sebanyak 654, Pahang (422) dan Perlis (153) manakala jualan borang calon DUN di ibu pejabat SPR pula adalah sebanyak 61.


Pengundi pos, tidak jejas kesiapsiagaan JBPM Kedah

ALOR SETAR, 2 November- Seramai 757 pegawai dan anggota Jabatan Bomba dan Penyelamat (JBPM) Kedah berdaftar memohon sebagai pengundi pos pada Pilihan Raya Umum ke-15 (PRU15).

Pengarah JBPM Kedah, Sayani Saidon berkata komitmen menunaikan tanggungjawab sebagai pengundi tidak menjejaskan kesiapsiagaan pasukan menghadapi sebarang kemungkinan banjir. Jika berlaku kemungkinan bencana banjir susulan Monsun Timur Laut, JBPM akan mengetuai operasi di pusat penamaan calon dan pusat–pusat pengundian.

"Kita telah mengarahkan bagi keanggotaan yang bertugas pada 19 haribulan, anggota yang bertugas pada hari tersebut untuk mendaftar sebagai pengundi pos dan proses tersebut sedang berjalan. "Sekiranya berlaku apa-apa kejadian berkaitan dengan bencana banjir atau pun seumpamanya dalam tempoh itu, insyaallah kami bersedia untuk bekerja mengetuai apa apa juga operasi penyelamatan, operasi yang berkaitan dengan sebarang insiden semasa Monsun Timur Laut dan juga semasa PRU15 nanti, Insya-Allah kita bersedia", katanya Beliau berkata demikian selepas merasmikan Perhimpunan Bulanan JBPM Kedah dan penghargaaan kepada warga kerja JBPM Kedah. Turut menerima sijil penghargaan khas JBPM Kedah, atas Laporan Semasa Media Massa dan media Cetak Operasi Pemadaman dan Penyelamatan JBPM, wartawan serta jurukamera RTM Kedah, Noorhidayah Anuar dan Mohamad Ikram Rahim.


Bakat muda dipelawa teroka peluang pekerjaan di Turkiye

KUALA LUMPUR, 2 November - Bakat muda Malaysia dipelawa meneroka peluang pekerjaan dalam pelbagai sektor di Turkiye. Ketua di Pejabat Sumber Manusia Presiden Turkiye, Profesor Madya Dr Salim Atay berkata ia berdasarkan kebolehpasaran dan kemampuan graduan tempatan untuk berkhidmat di dalam bidang berimpak tinggi seperti teknologi pertahanan, teknologi maklumat, automotif dan telekomunikasi.

(Dr Salim ditemubual secara eksklusif sempena pameran kerjaya TALENTforBIZ, di sini)

"Ini merupakan peluang yang baik. Ramai rakyat Malaysia telah mendapat pendidikan di Turkiye. Begitu juga ada pelajar Turkiye menuntut di universiti yang bagus di Malaysia.Malaysia merupakan negara perindustrian sama seperti Turkiye. Kita mahu hubungan kedua-dua negara diperkukuh, apatah agi dengan persamaan dari sudut budaya yang terjalin sekian lama.Ini sebenarnya peluang untuk kita. Saya harap bakat di Malaysia dapat memanfaatkan acara ini. " kata Dr Salim di sini.

Pameran kerjaya itu menghimpunkan 12 syarikat multinasional negara berkenaan antaranya Aselsan, Evyap, Turkish Airlines dan Turk Telekom.


PRU15: 28 lokasi panas dikenal pasti

KOTA BHARU, 2 November- Polis Kelantan mengenalpasti sembilan kawasan yang dikategorikan sebagai lokasi panas bagi Pilihan Raya Umum Ke-15 (PRU-15), November ini. Ketua Polis Negeri, Datuk Muhammad Zaki Harun memaklumkan, kesemua lokasi berkenaan, membabitkan tiga kawasan Parlimen dan enam kawasan Dewan Undangan Negeri (DUN).Beliau berkata kawasan terbabit disenaraikan berpandukan situasi yang berlaku pada PRU yang lalu.

(Ketua Polis Negeri, Datuk Muhammad Zaki Harun)

"Ini juga bergantung pada apabila selesai proses penamaan calon, kita akan lihat berapa parti akan bertanding siapa akan bertanding, itu akan merubah fokus kerana sekarang ini kita tengok banyak gabungan."Jadi yang ini kita perlu lihat juga mungkin ada perubahan dari segi jumlah. Sebagai contoh satu parlimen itu mungkin ditandingi oleh dua yang boleh katakan 'gergasi' contohnya mungkin, satu pertembungan sengit itu kita fokuskan", katanya pada pemberita selepas menjadi tetamu konti KELANTANfm berkait Kesiapsiagaan PDRM-PRU 15 di Wakaf Che Yeh, Kota Bharu. Mengulas lanjut, Datuk Zaki berkata, pihaknya berkemungkinan akan menambah keanggotaan dan aset di lokasi panas terbabit dalam memastikan PRU15 berjalan lancar dan teratur.  Dalam perkembangan sama, dinyatakan juga Jabatan Siasatan dan Penguatkuasaan Trafik IPK Kelantan telah melaksanakan perancangan khusus bagi memastikan aliran trafik pada hari pengundian dapat dikawal dengan baik.


Empat individu maut akibat demam denggi minggu lalu

PUTRAJAYA, 2 November - Empat individu dilaporkan maut akibat komplikasi demam denggi pada minggu epidemiologi (ME) 43 iaitu 23 hingga 29 Oktober lalu, menurut Kementerian Kesihatan Malaysia (KKM). Ketua Pengarah Kesihatan, Tan Sri Dr Noor Hisham Abdullah berkata, bilangan kes demam denggi menunjukkan penurunan sebanyak 9.5 peratus atau 154 kes iaitu 1,460 kes berbanding 1,614 kes pada minggu sebelumnya.Katanya, walaupun bilangan kes pada ME43/22 menunjukkan penurunan, secara kumulatif setakat minggu lalu sebanyak 49,569 kes demam denggi dilaporkan berbanding 21,707 kes bagi tempoh sama tahun laluTambahnya, ia membabitkan peningkatan sebanyak 27, 862 kes atau 128.4 peratus."Ia menyaksikan peningkatan sebanyak 27,862 kes (128.4 peratus), manakala sebanyak 33 kematian akibat komplikasi denggi dilaporkan berbanding 16 kematian bagi tempoh sama iaitu peningkatan sebanyak 17 kematian (106.3 peratus)," katanya dalam kenyataan, hari ini.

Beliau berkata, daripada 56 lokaliti itu, sebanyak 35 lokaliti titik panas (62 peratus); 15 atau 27 peratus di Sabah; empat (7 peratus) di Wilayah Persekutuan Kuala Lumpur dan Putrajaya manakala masing-masing satu (2 peratus) lokaliti titik panas dikesan di Negeri Sembilan serta Melaka.Dr Noor Hisham berkata, survelan Chikungunya merekodkan sebanyak satu kes pada ME 43 iaitu di Selangor."Jumlah kumulatif kes Chikungunya sehingga kini adalah 670 kes."Bagi survelan Zika, sebanyak 1,655 sampel darah dan 16 sampel urin sudah dijalankan saringan Zika dan hasil semuanya adalah negatif," katanya.Ujar beliau, nyamuk aedes adalah vektor yang efisien bagi penyebaran jangkitan demam denggi.Katanya, nyamuk aedes mempunyai jangka hayat selama 30 hari."Dalam tempoh tersebut, nyamuk betina mampu bertelur sehingga enam kali serta menghasilkan di antara 60 hingga 120 biji telur nyamuk setiap kali bertelur," ujarnya lagi.Telur nyamuk aedes yang mengandungi virus denggi dapat diwariskan kepada generasi nyamuk seterusnya melalui telur yang dihasilkan dikenali sebagai transovarian transmission."Oleh itu, memusnahkan tempat potensi pembiakan nyamuk aedes melalui aktiviti cari dan musnah adalah langkah terbaik untuk memastikan rantaian jangkitan demam denggi dapat diputuskan," katanya.


Penemuan 33 tong bahan kimia, dipercayai dibuang beberapa hari lalu

(33 tong berisi bahan kimia yang ditemukan berhampiran RTC Gopeng, Perak)

IPOH, 1 November- Sebanyak 33 tong berisi bahan kimia yang ditemukan berhampiran Pusat Transformasi Bandar (RTC) Gopeng, Perak, semalam, dipercayai telah dibuang sejak beberapa hari lalu.  Pengarah Jabatan Alam Sekitar (JAS) Perak, Rosli Zul berkata, ia hasil pemerhatian yang dijalankan terhadap bau dan tindak balas bahan tersebut dengan persekitaran. Jelas beliau, sampel bahan tersebut telah dihantar ke Jabatan Kimia bagi tujuan analisis, dan keputusannya bakal diperoleh dalam masa terdekat.

(Pengarah Jabatan Alam Sekitar (JAS) Perak, Rosli Zul)

"Kita tetap berusaha untuk mempercepatkan proses pemindahan sehingga kita tahu apa bahan tersebut, sebab kalau kita tidak tahu, kita akan mendedahkan risiko terutama kepada pegawai-pegawai penyiasat, sama ada pada JAS, bomba, atau pihak polis yang mengawal persekitaran kawasan ini begitu juga dengan penduduk setempat", katanya ketika ditemui media di tapak pembuangan bahan tersebut, petang tadi. Dalam pada itu, pihaknya telah merakam keterangan seorang lelaki yang ditemukan bersama sebuah lori di lokasi kejadian.  Kes disiasat mengikut Seksyen 34B Akta Kualiti Alam Sekeliling 1974.


PIS lahirkan pelajar cemerlang sukan

JOHOR BAHRU, 1 November- Kejayaan 14 pelajar Politeknik Ibrahim Sultan (PIS), Johor Bahru, merangkul 23 pingat emas dalam acara Kanu di Sukan Malaysia (SUKMA) September lalu, membuktikan bahawa institut tersebut mampu melahirkan pelajar yang cemerlang dalam bidang sukan. Pengarah PIS, Noor Aidi Mohd Nadzri berkata, pencapaian tersebut amat tepat dengan sasaran Kementerian Pengajian Tinggi untuk melahirkan graduan berciri holistik.Menurutnya, persiapan atlet kanu yang intensif, termasuk menjalani latihan di Hungary telah membuahkan hasil apabila menyumbang emas buat Johor dalam beberapa acara. Antara yang menyerlah, atlet kanu Muhammad Fakhrullah Mohd Rumaize yang memenangi sembilan pingat emas, memecahkan dua rekod kebangsaan, serta dinobat Olahragawan SUKMA 2022.

(Pengarah Politeknik Ibrahim Sultan (PIS), Noor Aidi Mohd Nadzri)

"Jadi kalau kita lihat, pelajar kita yang menang pelbagai pertandingan ini, kita lihat bidang pengajian mereka, bukan calang-calang, kejuruteraan, bidang grafik. Ini bermakna mereka pandai menyesuai padankan masa untuk berlatih, banyak masa berlatih dan tidak abaikan pengajian mereka", katanya.Turut menyerlah dari PIS, V. Yilamaran, atlet para yang memperoleh perak dalam acara Kumite Individu pada Deaflympics ke-24 di Brazil serta Koay Hao Sheng, atlet tenis, memenangi emas pada Sukan SEA 2022.  Selain Ahmad Amirul Aimin Mohamad Suhaimi, Johan Futsal Lelaki LIGA IPT, dan Umi Amirah Kamaruddin, memenangi emas dalam Sofbol SUKIPT wanita. Beliau berkata demikian semasa Program Santai Mesra bersama Media 2022 PIS dan RTM, di Johor Bahru.  Program dihadiri 40 kakitangan Jabatan Penyiaran Johor dan bertujuan mengeratkan jalinan kerjasama RTM dan PIS, selain mengiktiraf peranan RTM Johor dalam memberi hebahan program dilaksanakan IPT.  Majlis turut meraikan para atlet PIS yang telah mengharumkan nama politeknik.


Kerjasama strategik, bantu asnaf jadi usahawan tani

ALOR SETAR, 1 November- Lebih ramai asnaf di Kedah akan dibimbing menjadi usahawan berasaskan pertanian menerusi kerjasama strategik Lembaga Zakat Negeri Kedah (LZNK) dan sebuah syarikat perbankan.Ketua Pegawai LZNK, Datuk Syeikh Zakaria Othman berkata, kerjasama tersebut akan memfokus kepada pengeluaran makanan berasaskan pertanian yang menjadi sumber makanan utama sekali gus dapat membantu jaminan sekuriti makanan.

(Ketua Pegawai LZNK, Datuk Syeikh Zakaria Othman)

"Pihak LZNK merakamkan penghargaan terima kasih terhadap Agrobank hendak kerjasama berimpak tinggi."Banyak lagi program kerjasama pada masa akan datang dan kerjasama lebih niche kepada Agrobank industri yang terlibat dengan pertanian yang dilibatkan oleh Lembaga Zakat Negeri Kedah", katanya.Beliau berkata demikian selepas majlis penyerahan 'Foodmotor' melalui wakalah agihan zakat Agrobank bernilai RM100,000 kepada 10 asnaf.


Melaka berjaya peroleh pelaburan lebih RM3 bilion

(Datuk Seri Abdul Rauf Yusoh melawat sebuah kilang makanan di Telok Mas)

TELOK MAS, 1 November- Melaka berjaya memperoleh pelaburan lebih RM3 bilion setakat ini.

Pelaburan tertinggi, membabitkan sektor semi konduktor dan elektronik, manakala pelabur terbesar, melibatkan sebuah syarikat dari Jerman.Exco Melaka, Datuk Seri Abdul Rauf Yusoh berkata menerusi pelaburan itu, lebih 150,000 peluang pekerjaan berjaya diwujudkan untuk rakyat tempatan.Beliau berkata kerajaan negeri optimis sasaran pelaburan RM5 bilion masuk ke Melaka tahun ini, mampu dicapai sebelum 2022 berakhir.

Bagi merealisasikan matlamat itu, proses perbincangan bagi beberapa pelaburan baharu sedang giat dilaksanakan.

(Exco Melaka, Datuk Seri Abdul Rauf Yusoh)

"Pembesaran beberapa kilang begitu aktif termasuk sebuah kilang dari Amerika yang sedang membawa pelaburan baru sebanyak RM1.4 billion di Batu Berendam."Ada juga kilang dari Jerman juga telah membuat penambahan tapak operasinya yang menelan belanja lebih RM2 bilion, jadi melengkapkan sasaran kami di peringkat Kerajaan Negeri membawa pelabur untuk sasaran RM5 billion dapat kita capai", katanya.Beliau ditemui RTM selepas melawat sebuah kilang makanan di Telok Mas.


Tingkat pembangunan mekanisasi, atasi kebergantungan pekerja asing sektor perladangan

BANDA HILIR, 1 November- Pembangunan mekanisasi dalam sektor perladangan sawit perlu dipertingkat sebagai alternatif terbaik mengurangkan kebergantungan terhadap pekerja asing.Timbalan Menteri Perusahaan Perladangan dan Komoditi, Datuk Seri Dr Wee Jeck Seng berkata, jentera dan perkakasan yang dibangunkan perlu lebih canggih, selesa, selamat dan separa automatik untuk menarik lebih ramai warga tempatan bekerja di ladang sawit.Beliau yakin penggunaan teknologi mekanisasi mampu menyumbang impak positif untuk peningkatan daya saing industri sawit negara.

(Timbalan Menteri Perusahaan Perladangan dan Komoditi, Datuk Seri Dr Wee Jeck Seng)

"Jadi kita harap melalui apa cara sekalipun dapat menggunakan mekanisasi ini pada masa akan datang untuk meningkatkan produktiviti sawit ini dan bantu atasi yang kekurangan kebergantungan buruh di negara ini”, katanya Ketika ini sektor perladangan sawit berdepan kekurangan kira-kira 100,000 pekerja warga asing berikutan kekangan dari negara sumber. Beliau berkata demikian pada sidang media selepas merasmikan “Labour and Mechanisation in Plantation Seminar (LAMP) 2022” di sini hari ini. Hadir sama, Ketua Pengarah MPOB, Datuk Dr. Ahmad Parveez Hj Ghulam Kadir.  Tambah beliau, Lembaga Minyak Sawit Malaysia (MPOB) setakat ini telah mencipta dan membangunkan lebih 35 jentera ladang dalam usaha meningkatkan kecekapan aktiviti perladangan dan produktiviti buruh.


PRU15: Bomba periksa keselamatan bangunan

BAYAN BARU, 1 November- Jabatan Bomba dan Penyelamat (JBPM) akan segera berhubung dengan SPR bagi mendapatkan senarai penuh bangunan yang bakal digunakan pada hari-hari penting Pilihan raya Umum ke-15 (PRU-15)Ia bagi membolehkan pemeriksaan keselamatan menyeluruh dilaksana di semua kemudahan berkenaan. Fokus, tertumpu kepada pencegahan dan pengawalan kebakaran.Ketua Pengarah JBPM, Datuk Seri Mohammad Hamdan Wahid berkata, pihaknya sedang memeriksa premis-premis Percetakan Nasional Malaysia Berhad (PNMB) yang mengendalikan proses mencetak kertas undi.

(Ketua Pengarah JBPM, Datuk Seri Mohammad Hamdan Wahid)

"Kita hendak memastikan bangunan itu selamat dan kertas undi ini dalam keadaan selamat. Kita juga bersedia di balai bomba yang terdekat sekiranya berlaku, kita akan respons cepat, kalau perlu kita kena bersedia pada masa-masa tertentu. Kita akan patuhi kehendak mereka ini", katanya.Beliau ditemui selepas merasmikan Seminar Undang-Undang Kecil Bangunan Seragam Pindaan 2021 Peringkat Zon Utara di Bayan Baru.


Cuti JBPM Johor dibekukan berkuat kuasa 4 hingga 30 November

JOHOR BAHRU, 31 Oktober- Cuti semua pegawai dan anggota Jabatan Bomba dan Penyelamat Malaysia (JBPM) Johor dibekukan bermula 4 hingga 30 November.Sementara 20% sahaja dibenarkan cuti antara 1 Disember hingga 15 Januari depan.Pemangku Pengarah JBPM Johor, Penolong Pesuruhjaya Bomba Mohd Rizal Buang berkata, langkah itu diambil sebagai persediaan menghadapi PRU15 dan Monsun Timur Laut yang dijangka bermula pada pertengahan November. Tambah beliau, kekuatan JBPM di 33 balai seluruh negeri turut dibantu 28 pasukan bomba sukarela dengan keanggotaan seribu 300 orang. "Kesiapsiagaan bomba menghadapi kedua-dua insiden nilah kita nak pastikan bahawa MTL tadi dan PRU dapat berjalan dengan lancar. Rakyat boleh keluar mengundi, boleh menjalankan tanggungjawab dan kita melaksanakan tanggungjawab masing-masing. "Peranan bomba pada masa untuk menjaga keselamatan dan bila dah berlaku banjir siap siaga dengan bot dan sebagainya," kata Mohd Rizal kepada media di sini selepas melancarkan pasukan gerak khas menghadapi monsun timur laut bagi memantapkan persiapan perkhidmatan kebombaan dan penyelamatan yang lebih efisien.

(Mohd Rizal berkata cuti JBPM Johor dibekukan berkuat kuasa 4 hingga 30 November)


Jabatan Perikanan Melaka lepaskan lebih 350,00 benih ikan, udang galah

SUNGAI RAMBAI, 30 Oktober- Jabatan Perikanan Negeri Melaka melepaskan kira-kira 356, 260 benih pelbagai spesies ikan dan udang galah ke perairan sungai dan laut di negeri itu sepanjang tahun ini. Timbalan Menteri Pertanian dan Industri Makanan I, Datuk Seri Ahmad Hamzah berkata, ia termasuk pelepasan sebanyak 100,000 benih udang galah di perairan Sungai Rambai.  Beliau berkata, usaha itu untuk memberi kesedaran kepada orang awam terhadap kepentingan memulihara ekosistem perikanan darat selain memastikan stok bekalan makanan sentiasa bertambah.

(Timbalan Menteri Pertanian dan Industri Makanan I, Datuk Seri Ahmad Hamzah)

"Pada bulan September lalu, kita dapat lihat pembesaran ini cukup ketara sekali kerana daripada siasatan Jabatan Perikanan udang benih udang galah yang kita lepaskan pada tahun lepas, ia telah mula matang."Kita hendak melihat janganlah ada dalam kalangan nelayan kita menjaring, kita hanya membenarkan mereka memancing, kalau boleh biarlah udang-undang ini dapat membesar, berterlur dan membiak", katanya. Beliau berkata demikian ketika ditemui selepas menyempurnakan Program Pesta Jejaki Udang Galah Peringkat Jasin di Laman Belia, Sungai Rambai. Katanya, bermula tahun lalu, Melaka melesenkan sebanyak 194 sampan dan semua pemohon layak dilesenkan telah menghadiri temuduga yang diadakan Jabatan Perikanan Negeri.


Tragedi Itaewon: PM ucap takziah kepada Korea Selatan

(Perdana Menteri, Datuk Seri Ismail Sabri Yaakob)

KUALA LUMPUR, 31 Oktober- Perdana Menteri mengucapkan takziah kepada rakyat Korea Selatan berhubung tragedi rempuhan ketika berlangsungnya pesta Halloween di daerah Itaewon, pada Sabtu lepas.Datuk Seri Ismail Sabri Yaakob berkata doa dan simpati rakyat Malaysia bersama mangsa dan keluarga mereka."Bagi pihak Kerajaan dan Keluarga Malaysia, saya merakamkan ucapan takziah kepada Korea Selatan atas insiden rempuhan pada pesta Halloween di Itaewon, pada 29 Oktober."Malaysia turut bersedih atas tragedi itu. Saya mendoakan semoga keluarga mangsa tabah menghadapinya," kata beliau menerusi hantaran di akaun Twitternya.

(Orang ramai memberikan penghormatan kepada mangsa yang terkorban dalam tragedi rempuhan di Itaewon, Sabtu lepas/Foto AFP)

Jumlah mangsa korban rempuhan di Seoul meningkat kepada 154 orang, termasuk 26 warga asing.Tragedi itu berlaku apabila sekumpulan besar peserta parti Halloween bersesak-sesak memenuhi lorong selebar 3.2 meter di daerah hiburan terkemuka Seoul.


(Kertas penamaan calon boleh diserahkan dari jam 9.00 pagi hingga 10.00 pagi)

PUTRAJAYA, 1 November- Semua calon dan parti politik diingatkan agar mematuhi undang-undang, peraturan, tataetika dan arahan yang dikeluarkan Suruhanjaya Pilihan Raya (SPR), Polis Diaraja Malaysia (PDRM) dan Pihak Berkuasa Tempatan (PBT) pada hari penamaan calon Pilihan Raya Umum ke-15 dan Pilihan Raya Kecil Dewan Undangan Negeri (DUN) Bugaya, Sabtu ini.Setiausaha Suruhanjaya Pilihan Raya, Datuk Indera Ikmalrudin Ishak dalam kenyataan media berkata hanya calon, pencadang dan penyokong calon dibenarkan masuk ke Pusat Penamaan Calon (PPC).Kertas penamaan calon boleh diserahkan dari jam 9.00 pagi hingga 10.00 pagi. Bakal calon yang mewakili parti politik hendaklah mengemukakan surat kebenaran untuk menggunakan simbol parti yang diwakili semasa menyerahkan kertas penamaan alon.Penggunaan semua jenis alat muzik atau pembesar suara bagi tujuan dakyah politik melalui apa-apa cara adalah tidak dibenarkan pada hari penamaan calon dan merupakan satu kesalahan bawah Akta Kesalahan Pilihan Raya 1954.Ini termasuk hebahan menerusi penggunaan apa jua jenis kenderaan. Orang awam dan penyokong-penyokong yang mengiringi calon dilarang menunggu atau berada dalam jarak 50 meter dari sempadan PPC yang telah ditetapkan."Bagi melancarkan proses penamaan calon, SPR menyarankan kepada bakal-bakal calon yang ingin bertanding dalam PRU ke-15 dan PRK DUN N.66 Bugaya, Sabah agar mengisi borang dan membuat semakan awal dengan Pejabat Pegawai Pengurusatau Pejabat Pilihan Raya Negeri di seluruh negara, sebelum hari penamaan calon."Bakal-bakal calon juga disaran membuat pembayaran deposit lebih awal dan resit pembayaran hendaklah dibawa pada hari penamaan calon sebagai bukti pembayaran. Ini bertujuan memastikan semua proses penamaan calon dapat diselesaikan lebih awal dan berjalan lancar," kata Indera Ikmalrudin.

(Patuhi peraturan hari penamaan calon PRU15, PRK DUN Bugaya)


BN prihatin terhadap kebajikan dan keperluan rakyat

BERA, 30 Oktober - Kerajaan Barisan Nasional (BN) merupakan kerajaan yang prihatin dengan kebajikan serta keperluan rakyat termasuk kepada golongan belia, kata Perdana Menteri Datuk Seri Ismail Sabri Yaakob. Beliau berkata ia boleh dilihat menerusi pemberian pelbagai bentuk bantuan serta pengumuman inisiatif kepada golongan belia termasuk dalam aspek perumahan dan perniagaan supaya golongan tersebut boleh meningkatkan taraf sosioekonomi mereka. "Banyak yang telah diumumkan termasuk dalam bidang perniagaan seperti pinjaman mudah kepada mereka (untuk memulakan dan mengembangkan perniagaan). Malah dahulu di Bera, kita ada program mobilepreneur sebelum kerajaan 22 bulan batalkan, yang kita kembalikan semula untuk membantu rakyat. "Jadi belia boleh memohon untuk mendapatkan motosikal untuk digunakan bagi tujuan perniagaan," katanya di sini.Sebagai contoh keprihatinan kerajaan dalam memastikan golongan belia mampu memiliki rumah sendiri, Ismail Sabri merujuk kepada pengumuman pelaksanaan Skim Jaminan Kredit Perumahan yang membolehkan mereka tidak mempunyai slip gaji membuat pinjaman untuk membeli rumah.

(Ismail semasa berucap pada Program Moh Wei 2 Wheel Motorsport@Beradi Dewan Konvensyen Majlis Daerah Bera)

"Skim ini membuka peluang kepada anak muda untuk memiliki rumah kerana kerajaan sendiri akan menjadi penjamin bagi pinjaman perumahan mereka," katanya.Khusus di Bera, Ismail Sabri berkata 1,000 unit rumah di bawah Program Perumahan Rakyat (PPR) akan dibina di Bandar 34, melibatkan rumah teres tiga bilik yang dijual pada harga RM45,000 seunit selepas disubsidi kerajaan berbanding harga asal bernilai lebih RM160,000. Selain kebajikan, Perdana Menteri berkata kerajaan juga peka dengan minat golongan muda, termasuk dalam sukan permotoran yang dapat dilihat menerusi pengumuman peruntukan RM20 juta untuk membina litar drag bagi menggalakkan belia menyertai sukan permotoran menerusi platform yang tepat. Antara lokasi pembinaan litar itu ialah di Bera bagi Pahang, kata Ismail Sabri yang disambut dengan sorakan dan tepukan peminat sukan permotoran yang 'berkampung' di dewan konvensyen itu sejak pagi tadi. Ismail Sabri bagaimanapun, mengingatkan bahawa Bajet 2023 'memerlukan sokongan rakyat' kerana ia perlu dibentangkan semula untuk diluluskan, memandangkan Parlimen telah dibubarkan tiga hari selepas pembentangan belanjawan itu. - BERNAMA


Sektor komoditi antara penyumbang utama pertumbuhan ekonomi

BERA, 30 Oktober - Sektor komoditi menjadi antara penyumbang kepada pertumbuhan ekonomi negara.  Justeru, Perdana Menteri Datuk Seri Ismail Sabri Yaakob berkata kerajaan memperuntukkan RM2.6 bilion melibatkan lima inisiatif utama bagi sektor itu.  "Inisiatif pertama, sebanyak RM315 juta bagi program pembangunan kawasan bertanam getah pekebun kecil untuk menggantikan pokok getah yang memberi manfaat kepada 387,000 pekebun kecil. Untuk (inisiatif) kedua pula, program pembangunan hasil baru bagi menggalakkan pekebun kecil meneroka pendapatan baharu selain getah dengan peruntukan RM40 juta.

(Ismail berucap pada Majlis Pekebun Kecil Makmur Keluarga Malaysia, di sini)

"Dalam pada itu, inisiatif ketiga pula kata Ismail, insentif pengeluaran lateks diperkenalkan bersama-sama dengan Projek Transformasi Perusahaan Getah (TARGET) untuk menambah baik rantaian bekalan bahan mentah melalui koperasi," kata Ismail di sini. Melalui inisiatif keempat pula katanya, kerajaan memperkenalkan skim perlindungan pertanian untuk melindungi pengusaha pertanian daripada sebarang risiko luar kawalan seperti cuaca, penyakit dan makhluk perosak.  Bagi masyarakat Orang Asli di Bera, projek tanam semula ladang Orang Asli akan dilaksanakan melalui inisiatif kelima, merangkumi kerja penanaman semula getah dan sawit.  Namun katanya, inisiatif ini hanya dapat dilaksanakan sekiranya pekebun kecil terus memberi mandat kepada kerajaan Barisan Nasional pada Pilihan Raya Umum ke-15 (PRU15) ini. Beliau dalam pada itu turut meminta rakyat membuat keputusan bijak pada 19 November ini dan memastikan kerajaan sekarang terus dipilih bagi memastikan Bajet 2023 sepertimana yang dibentangkan pada 7 Oktober lalu, dapat dilaksanakan.


Sidang Komander Askar Wataniah siri 33/2022 berjaya dilaksana

PAUH, 30 Oktober-Sidang Komander Askar Wataniah (SKAW) Siri ke 33/2022 yang dikoordinasikan oleh Rejimen 504 Askar Wataniah berlangsung dengan jayanya di Dewan Senat, Bangunan Canselori, Kampus Alam Universiti Malaysia Perlis (UniMAP) Pauh Putra.Persidangan ini dipengerusikan oleh Timbalan Panglima Tentera Darat Leftenan Jeneral Datuk Seri Mohammad Ab Rahman dan diiringi sama Asisten Panglima Pasukan Simpanan Tentera Darat, Mejar Jeneral Datuk Hamdan Ismail.Dalam ucapan pembukaan beliau, Datuk Seri Mohammad berharap semoga Askar Wataniah akan terus relevan seiring dengan perkembangan Tentera Darat Malaysia berdasarkan Pelan Pembangunan Jangka Panjang Tentera Darat iaitu ‘Army For Next Generation (ARMY 4NEXTG) dan Pelan Strategik Hala Tuju Askar Wataniah 2022-2023.

(Sidang Komander Askar Wataniah (SKAW) Siri ke 33/2022 berlangsung Kampus Alam UniMAP, Pauh Putra)

Antara komander-komander yang terlibat ialah Komander Rejimen 504, Raja Muda Perlis, Brigedier Jeneral Tuanku Syed Faizuddin Putra Jamalullail, Komander Rejimen 513, Raja Muda Kedah, Brigedier Jeneral Tengku Sarafudin Badlishah Ibni Al Aminul Karim Sultan Sallehuddin.Selain itu, Komander Rejimen 508, Tunku Besar Seri Menanti Negeri Sembilan Brigedier Jeneral Tunku Ali Redhauddin Ibni Tuanku Muhriz, Komander Rejimen 512, Tengku Seri Temenggong Raja Terengganu Brigedier Jeneral Datuk Seri Tengku Baharuddin Ibni Al-Marhum Sultan Mahmud Al-Muktafi Billah Shah dan Komander Rejimen 505, Tengku Panglima Raja Pahang Kolonel Tengku Amir Nasser Ibrahim Shah Ibni Al-Sultan Abdullah Ri'ayatuddin Al-Mustafa Billah Shah.Ketika di UniMAP para komander dipersembahkan dengan persembahan tarian perang oleh anggota-anggota kadet Pasukan Latihan Pegawai Simpanan (PALAPES) Tentera Darat UniMAP, lawatan ke Galeri DiRaja Bangunan Canselori Tuanku Syed Sirajuddin dan persembahan kesenian oleh Pusat Kebudayaan UniMAP dan Majlis Perwakilan Pelajar (MPP) universiti serta mengunjungi Perpustakaan Tuanku Syed Faizuddin Putra UniMAP


143 penduduk terjejas banjir di Kedah

ALOR SETAR, 30 Oktober- Jumlah penduduk terjejas banjir di dua daerah iaitu Kubang Pasu dan Kota Setar adalah seramai 143 orang yang terdiri daripada 45 keluarga. Menurut Laporan Harian Bencana Banjir Kedah Darulaman setakat 12.00 tengahari, seramai 69 orang daripada 21 keluarga masih ditempatkan di pusat pemidahan sementara (PPS) di SK Binjai di Kubang Pasu sejak dibuka pada Rabu lalu.Manakala, seramai 72 orang daripada 22 keluarga masih ditempatkan di PPS Sekolah Kebangsaan (SK) Suka Menanti di Alor Setar.

Sementara itu, Pegawai Pertahanan Awam Daerah Kota Setar, Kapten Pertahanan Awam Norlizawati Ismail memaklumkan setakat ini, keadaan cuaca adalah baik serta tiada hujan berlaku.  Maklumat di laman sesawang Public Infobanjir, Jabatan Pengairan dan Saliran melaporkan paras Sungai Anak Bukit di Taman Aman, Kota Setar mencatatkan bacaan 2.51 meter, telah melebihi paras amaran dengan trend menurun sebanyak 0.23 meter setakat 11.00 pagi tadi. Manakala, paras Sungai Kedah di Jambatan Lebuhraya, Kota Setar pula melebihi tahap waspada dengan bacaan 1.56 meter. Ini diikuti Sungai Pendang di Pekan Pendang juga berada pada tahap waspada dengan merekodkan bacaan 2.27 meter.


Pangkalan Maritim Malaysia Semporna, dijangka siap 1 Disember 2023

SEMPORNA, 30 Oktober- Pembinaan Pangkalan Maritim, Agensi Penguatkuasaan Maritim Malaysia (Maritim Malaysia) Semporna, kini 50 peratus siap.Ketua Pegawai Eksekutif, Kawasan Keselamatan Khas Pantai Timur Sabah (ESSCOM), Dr. Jamaluddin Mohd Ali berkata, projek pangkalan berkenaan yang terletak di kawasan Tampi-Tampi, mengalami kelewatan selama 12 bulan disebabkan beberapa isu berbangkit.Antaranya, gangguan pembinaan laluan masuk ke kawasan berkenaan dan skop pe binaan jeti yang memerlukan kelulusan penilaian alam sekitar daripada Jabatan Alam Sekitar Sabah.Namun, isu berkenaan berjaya diselesaikan dan kini projek pembinaan sedang berjalan lancar.

(Ketua Pegawai Eksekutif, Kawasan Keselamatan Khas Pantai Timur Sabah (ESSCOM), Dr. Jamaluddin Mohd Ali)

"Saya telah mengingatkan mereka sebab projek keselamatan dan siapnya projek ini akan meningkatkan keyakinan masyarakat terutamanya di kawasan Semporna ini tentang keselamatan di sini", katanya kepada media semasa melawat projek berkenaan di Semporna.Pembinaan Pangkalan Maritim Semporna yang bermula pada 30 Januari 2020 sepatutnya siap sepenuhnya pada 29 Januari 2022, namun berlaku kelewatan sehingga ke tarikh siap semasa pada 1 Disember 2023.Pangkalan Maritim berkenaan yang menelan kos RM80 juta menempatkan bangunan pejabat dan jeti Maritim Malaysia.


Pusat Belia Perak beri manfaat kepada belia

(Majlis Pecah Tanah Projek Pembinaan Perak Youth Centre (PYC) di Tambun/FB Ahmad Faizal Azumu)

IPOH, 30 Oktober- Pembinaan Pusat Belia Perak adalah sebahagian usaha memperkasa golongan belia dan generasi muda yang berpotensi, berfikiran maju dan berdaya saing. Menteri Belia dan Sukan, Datuk Seri Ahmad Faizal Azumu berkata, pembinaan fasiliti yang menelan belanja RM45 juta dibina di atas tanah berkeluasan 6.91 hektar dan dijangka siap pada 2025. "Fasiliti yang ada di sini adalah fasiliti yang bertaraf antarabangsa, malah para atlet-atlet juga boleh menggunakan fasiliti yang ada di sini nanti", katanya selepas menyempurnakan Majlis Pecah Tanah Projek Pembinaan Perak Youth Centre di Tambun, Ipoh. "Kita berharap dengan adanya fasiliti ini akan dapat membina pembangunan para belia di bandaraya Ipoh Parlimen Tambun dan seluruh negeri Perak, Insya-Alllah.Tambahnya lagi, fasiliti itu akan dilengkapi dengan pelbagai kemudahan, antaranya padang bola sepak sintetik, gelanggang sukan ekstrem, hab e-sukan dan gelanggang futsal berbumbung.

(Menteri Belia dan Sukan, Datuk Seri Ahmad Faizal Azumu)


Tengku Permaisuri Selangor berkenan berangkat ke program 'Stray Free Selangor' SPCA

KUALA LUMPUR, 29 Oktober- Tengku Permaisuri Selangor Tengku Permaisuri Norashikin berkenan berangkat ke program 'Stray Free Selangor' sempena sambutan Hari Haiwan Sedunia 2022 di Persatuan Pencegahan Penganiayaan Haiwan (SPCA) Selangor di Ampang, dekat sini, hari ini.Keberangkatan tiba baginda disambut Penaung SPCA Tan Sri Lee Lam Thye, Pengerusi SPCA Christine Chin serta bekas Ketua Pengarah Perkhidmatan Veterinar Datuk Dr Quaza Nizamuddin Hassan Nizam. Tengku Permaisuri Norashikin yang juga penaung diraja program 'Stray Free Selangor' turut berkenan menyaksikan penyampaian sumbangan cek bernilai RM390,000 daripada empat syarikat korporat dan satu badan bukan kerajaan (NGO) kepada SPCA.Empat syarikat korporat dan NGO itu terdiri daripada Menteri Besar Selangor (Pemerbadanan), Better Foundation Malaysia, Konsortium Jaringan Selangor, Asia Pasific University dan Mystique Universal Sdn Bhd.Baginda kemudian berkenan mengunjungi pusat penjagaan kucing sebelum berangkat meninggalkan SPCA kira-kira pukul 1.00 tengah hari.Sementara itu, Chin berkata sumbangan daripada pelbagai pihak kepada program itu merupakan sebahagian daripada inisiatif Tanggungjawab Sosial Korporat (CSR) untuk mengurangkan populasi dan mengelak kekejaman terhadap haiwan jalanan.Beliau berkata menerusi 'Stray Free Selangor', pihaknya menggalakkan pengembirian terhadap haiwan jalanan secara besar-besaran bagi mengurangkan populasi selain memberi kesedaran kepada orang ramai untuk menyantuni haiwan jalanan dengan tidak mendera haiwan. "Kita sedia maklum bahawa Tengku Permaisuri (Norashikin) sangat prihatin terhadap nasib haiwan-haiwan jalanan, baginda sendiri turut merupakan 'rescuer' (penyelamat) kucing dan sering menyantuni haiwan-haiwan jalanan dengan memberi makanan. "Dengan sumbangan itu juga, kami turut dapat menanggung subsidi menerusi diskaun hingga 80% kepada para penyelamat anjing dan kucing liar untuk datang menyertai program pengembirian di SPCA, dengan syarat mereka perlulah menghubungi kami dan mengisi borang terlebih dahulu," katanya. Sementara itu, Lee berkata Akta Kebajikan Haiwan 2015 harus diperketat dengan hukuman lebih berat ke atas salah laku terhadap penganiayaan dan penderaan haiwan.

"Di bawah akta itu, seseorang melakukan kekejaman ke atas haiwan sekiranya dia dengan kejam memukul, menendang, menganiaya, menyeksa, menimbulkan kemarahan atau menakutkan mana-mana haiwan.“Pelaku boleh dikenakan hukuman denda antara RM20,000 dan RM100,000 atau penjara hingga tiga tahun,” katanya sambil menyeru orang ramai tampil membuat laporan polis supaya siasatan dapat dilakukan dan pesalah didakwa. -BERNAMA


Kerajaan stabil dan kuat, elak pergolakan

KUANTAN, 29 Oktober - Kerajaan yang stabil dan kuat dapat mengelakkan pergolakan dalam pentadbiran yang boleh mengganggu tumpuan terhadap isu penting seperti memulihkan ekonomi, kata Perdana Menteri Datuk Seri Ismail Sabri Yaakob.Beliau berkata pergolakan yang berlaku jika kerajaan tidak memperoleh banyak kerusi pada pilihan raya menyebabkan Perdana Menteri atau Menteri Besar perlu memberi tumpuan kepada isu politik sebelum dapat melakukan perkara untuk kepentingan rakyat. Perdana Menteri berkata sebagai contoh, Kerajaan Negeri Pahang yang ditadbir oleh Barisan Nasional (BN) di bawah pimpinan Menteri Besar Datuk Seri Wan Rosdy Wan Ismail amat stabil dan berupaya membawa pelbagai kejayaan termasuk hasil melebihi RM1 bilion. "Pada awal pentadbiran saya, kita dapat mengawal politik supaya lebih stabil tetapi akhir-akhir ini, sebelum saya membubarkan Parlimen, kerajaan agak tidak stabil dan pelbagai serangan berlaku bukan hanya dari luar tetapi presiden parti yang bergabung dengan kerajaan juga menyerang saya," katanya.

(Ismail Sabri ketika berucap di Kenduri Keluarga Malaysiasempena Jelajah Aspirasi Keluarga Malaysia (AKM) Pahang)

Ismail berkata demikian semasa berucap di Kenduri Keluarga Malaysia sempena Jelajah Aspirasi Keluarga Malaysia (AKM) Pahang di Dewan Jubli Perak Sultan Haji Ahmad Shah di sini hari ini yang turut dihadiri Wan Rosdy dan Menteri Kanan Pertahanan Datuk Seri Hishammuddin Tun Hussein. Justeru, Ismail berkata adalah penting untuk BN memperoleh kerusi yang banyak pada 19 November ini supaya tidak selamanya perlu menjadi ‘melukut di tepi gantang’ dan mengharap sokongan pihak lain seperti yang berlaku sebelum ini kerana hanya memiliki 42 kerusi di Dewan Rakyat selepas pilihan raya umum 2018. "Bila ada yang ugut nak tekan butang, kita pun dengan semangat Mat Kilau sebelum dia tekan saya tekan dulu dan terbubarlah Parlimen pada 10 Oktober lepas. Tugas kita sekarang adalah untuk membentuk kerajaan baharu yang boleh menjaga kepentingan rakyat. "Bila kita kalah dahulu, memang sedih tetapi ia memberi peluang kepada semua rakyat Malaysia untuk membuat penilaian kerajaan mana yang lebih bagus.“Dulu masa BN memerintah, macam-macam dilakukan untuk kebaikan dan ekonomi stabil tapi akhirnya semasa Pakatan Harapan memerintah 22 bulan, rakyat boleh nampak segala kemungkaran dan kemusnahan yang dilakukan oleh mereka," katanya. Selepas Parlimen dibubarkan, Suruhanjaya Pilihan Raya menetapkan 19 November ini sebagai tarikh pengundian bagi Pilihan Raya Umum ke-15 dengan penamaan calon pada 5 November manakala 15 November ditetapkan sebagai tarikh mengundi awal. - BERNAMA


Ismail teguh tidak mahu sebarang perdebatan dengan parti pembangkang

KUANTAN, 29 Oktober -  Perdana Menteri Datuk Seri Ismail Sabri Yaakob masih berpendirian teguh tidak mahu menyertai sebarang pendebatan dengan mana-mana parti pembangkang ketika ini.Ismail berkata lebih baik untuk beliau menjaga kepentingan rakyat berbanding berdebat, yang tidak membawa sebarang hasil selepas perdebatan itu selesai.Beliau berkata ia boleh disaksikan menerusi sesi debat antara Datuk Seri Anwar Ibrahim dengan Menteri Penerangan sebelum ini Datuk Seri Ahmad Shabery Cheek dan antara Anwar dengan bekas Perdana Menteri Datuk Seri Najib Tun Razak, yang berlangsung pada Mei lepas."Kita, kerajaan, kerja kita lebih daripada debat , kita mahu pastikan apa yang kita rancangkan, apa yang diumumkan, apa yang dilaksanakan."Jika timbul masalah dari segi kos sara hidup meningkat kerajaan perlu lihat perkara ini..untuk mengurangkan bebanan kepada rakyat. Jadi jadi tugas kerajaan itu banyak dan tugas kita bukan setakat bercakap tetapi kita melaksanakan," katanya.

Beliau berkata demikian ketika diminta mengulas tentang pelawaan Ketua Pakatan Harapan Datuk Seri Anwar Ibhrahim untuk mengadakan pendebatan bersama beliau.  Meskipun, Perdana Menteri telah menyatakan pendiriannya supaya tidak mahu berdebat malah wakil-wakil daripada Parti Keadilan Rakyat masih mengungkitkan isu pendebatan tersebut. Ismail berkata pendirian itu berbeza daripada parti pembangkang, yang boleh bercakap apa sahaja kerana mereka tidak perlu melaksanakan apa yang diperkatakan. Terdahulu, Ismail Sabri menghadiri Kenduri Rakyat sempena penganjuran Jelajah Aspirasi Keluarga Malaysia di Dewan Sultan Haji Ahmad Shah, Kuantan.


Pasukan Khas Jihad Tangani Inflasi usaha atasi peningkatan harga ayam - Annuar

KOTA BHARU, 29 Oktober - Pasukan Khas Jihad Tangani Inflasi akan terus berusaha membantu rakyat menangani masalah peningkatan harga ayam dan kekurangan bekalan telur sejak kebelakangan ini walaupun ia sukar dilakukan berikutan kedudukan kerajaan sementara sekarang, kata Pengerusinya Tan Sri Annuar Musa.Annuar yang juga Menteri Komunikasi dan Multimedia berkata pihaknya mengakui berdepan beberapa kekangan untuk mengambil tindakan segera berhubung isu terbabit memandangkan kerajaan dibentuk ketika ini adalah kerajaan sementara. Pihaknya akan bekerjasama dengan pengeluar bagi memastikan pembekalan ayam dan telur dapat dibuat dengan lebih teratur dan memohon kerjasama semua pihak dalam tempoh beberapa minggu ini."Saya bimbang sebab sekarang ini ada kekurangan barangan tertentu terutama telur ayam dan kita dapati tekanan harga ayam juga mula meningkat melepasi harga siling."Sekiranya harga dinaikkan sewenang-wenangnya, kita tidak dapat menangani masalah ini dengan segera kerana kita dalam kerajaan sementara. Oleh itu, kita mohon kerjasama semua pihak supaya tidak menambahkan lagi masalah ini," katanya di sini.

(Annuar bercakap kepada pemberita selepas menghadiriProgram Jualan Murah Keluarga Malaysia (PJMKM) Melor)

Mengulas mengenai PJMKM, Annuar berkata setakat ini program itu telah melibatkan penyertaan hampir 600 premis."Apa yang saya hendak tekankan supaya semua premis mematuhi format yang kita tetapkan termasuk pemakluman secara meluas kepada masyarakat setempat, menaikkan sepanduk selain hebahan menerusi radio tempatan."Pada masa sama, label bagi harga jualan juga hendaklah jelas supaya tidak mengelirukan orang ramai dan menggalakkan pemilik premis itu sendiri memberi diskaun bagi barangan lain untuk memeriahkan lagi program jualan itu," katanya.Mengulas lanjut, Annuar berkata pada masa sama, kerajaan juga sudah meluluskan tambahan kuota minyak masak subsidi sebanyak 5,000 metrik tan sebelum ini.  Beliau berharap jumlah itu dapat menampung permintaan dan menangani kekurangan bekalan minyak terutama menjelang musim tengkujuh.


Kerajaan salur RM77.7 bilion, kurangkan beban kos sara hidup Keluarga Malaysia

KUANTAN, 29 Oktober- Kerajaan menyalurkan subsidi sebanyak RM77.7 bilion bagi mengurangkan beban kos sara hidup Keluarga Malaysia.  Perdana Menteri, Datuk Seri Ismail Sabri Yaakob berkata, penyaluran subsidi sebanyak itu antara yang terbesar dalam sejarah negara.  Jelasnya, daripada jumlah itu, sebanyak RM41.7 bilion adalah subsidi untuk petrol, diesel dan gas petroleum cecair (LPG).  Subsidi itu turut merangkumi minyak masak paket satu kilogram dan minyak botol berjumlah RM3 bilion dan subsidi bil elektrik pula sebanyak RM5.8 bilion. Ia turut merangkumi bantuan-bantuan lain seperti tunai, pendidikan, pengangkutan dan pertanian RM25.7 bilion dan kepenggunaan lain-lain berjumlah RM1.5 bilion."Negara mengharungi tempoh sukar sejak kebelakangan ini. Bermula dengan pandemik COVID-19, dan kini berhadapan pula dengan krisis geopolitik dunia dan perubahan iklim global yang memberi kesan kepada rantaian bekalan makanan. "Namun, berkat kerjasama Keluarga Malaysia serta kecekapan tadbir urus Kerajaan membolehkan kita keluar daripada kemelut ini dan terus fokus kepada pemulihan ekonomi negara," katanya. Katanya, prestasi ekonomi negara adalah yang terbaik di Asia Tenggara dengan pertumbuhan Keluaran Dalam Negara Kasar (KDNK) 8.9 peratus pada suku kedua berbanding 5.0 peratus pada suku pertama tahun ini.  Kerajaan juga berjaya mengembalikan pasaran buruh ke tahap guna tenaga penuh.  Kadar pengangguran pada bulan Ogos lalu iaitu 3.7 peratus jauh lebih rendah berbanding Ogos 2021 iaitu 4.6 peratus.  Beliau berkata demikian ketika berucap pada majlis perasmian Jelajah Aspirasi #Keluarga Malaysia di Pusat Konvensyen Antarabangsa Sultan Ahmad Shah di Kuantan,Pahang.  Hadir sama, Menteri Besar Pahang, Datuk Seri Wan Rosdy Wan Ismail.

(Datuk Seri Ismail Sabri Yaakob berucap pada majlis perasmian Jelajah Aspirasi #Keluarga Malaysia di Pusat Konvensyen Antarabangsa Sultan Ahmad Shah di Kuantan, Pahang)


Dua penyelidik wanita cipta nama dalam pertandingan Sains ASEAN-AS

PUTRAJAYA, 29 Oktober- Dua penyelidik wanita negara berjaya mengharumkan nama Malaysia di persada antarabangsa apabila muncul pemenang dua kategori dalam "The 8th Underwriters Laboratories-ASEAN-US Science Prize for Women 2022".Mereka ialah Timbalan Ketua Pegawai Saintifik Cancer Research Malaysia Dr Sok Ching Cheong dan Pensyarah dan Penyelidik Kanan Universiti Monash, Kampus Malaysia Dr Maxine Tan.Dr Sok memenangi Kategori Saintis Kanan menerusi penyelidikan untuk membangunkan alat telerundingan, MeMoSA (Saringan Mulut Mudah Alih) yang merupakan platform kesihatan digital dipacu kecerdasan buatan (AI) bagi pengesanan awal kanser mulut.Dr Tan pula memenangi Kategori Saintis Pertengahan Kerjaya menerusi penyelidikan pada pengimejan perubatan dan AI dengan membangunkan model penilaian risiko jangka pendek kanser payudara pertama berdasarkan mamografi dan ciri-ciri klinikal serta demografik.Menerusi kenyataan media hari ini, Menteri Sains, Teknologi dan Inovasi Datuk Seri Dr Adham Baba menyifatkan kejayaan itu sebagai pendorong kedua-dua penyelidik mencapai tahap lebih tinggi dalam penyelidikan saintifik.

Menteri Sains, Teknologi dan Inovasi, Datuk Seri Dr Adham Baba / FOTO BERNAMA

“Kejayaan ini diharap menjadi sumber inspirasi untuk menyemarakkan lagi minat dalam kalangan institusi penyelidikan negara dan para penyelidik negara khususnya saintis wanita untuk menyumbang lebih banyak penyelidikan yang berkualiti dalam bidang sains, teknologi dan inovasi,” katanya."The 8th Underwriters Laboratories-ASEAN-US Science Prize for Women 2022" bertemakan Kecerdasan Buatan dalam Kesihatan dan Keselamatan merupakan program kerjasama Jawatankuasa Sains, Teknologi dan Inovasi ASEAN, Agensi Pembangunan Antarabangsa Amerika Syarikat dan Underwriters Laboratories yang berpangkalan di Amerika Syarikat. -BERNAMA


Program MPS, bantu pelajar waktu terputus bekalan makanan

IPOH, 29 Oktober- Program Mahasiswa Perak Sejahtera (MPS) akan memfokuskan kepada bantuan untuk pelajar mendapatkan akses kepada keperluan asas utama bermula dengan makanan berkhasiat.  Menteri Besar Perak, Datuk Seri Saarani Mohamad berkata, melalui MPS, pelajar dan mahasiswa dalam kalangan B40 akan diberikan bantuan bernilai RM150.00 menerusi aplikasi digital, e-Wallet.

(Menteri Besar Perak, Datuk Seri Saarani Mohamad)

Beliau berkata, MPS mensasarkan 45,000 pelajar dari empat institusi, iaitu Universiti Sultan Azlan Shah (USAS), Universiti Teknologi MARA (UiTM), Universiti Pendidikan Sultan Idris (UPSI) dan Universiti Teknologi Petronas (UTP) "Cumanya yang menariknya ia bukan saja bagi makan begitu saja, ia mempunyai juga skim membangunkan usahawan sebab kita akan menyediakan program usahawan supaya pembekal-pembekal makanan ini akan terdiri daripada bekas mahasiswa yang boleh menjadi usahawan", katanya. Beliau terdahulu menyempurnakan Majlis Pelancaran Program Mahasiswa Perak Sejahtera 2030 di Universiti Sultan Azlan Shah (USAS) di Kuala Kangsar.  USAS menjadi universiti awam pertama melaksanakan program itu.


Kesalahan tiada LKM, CDL, insurans rekod saman paling tinggi

SEREMBAN, 29 Oktober- Kesalahan membabitkan tiada Lesen Kenderaan Motor (LKM) dan Lesen Memandu Kompeten (CDL) serta tidak memilki insurans merekodkan jumlah saman paling tinggi sehingga September tahun ini. Pengarah Jabatan Pengangkutan Jalan Negeri Sembilan, Hanif Yusabra Yusuf berkata ia membabitkan 7,186 saman CDL, 6,563 saman LKM dan 4,256 saman berkaitan tidak memilki insurans. Majoriti kesalahan tersebut dilakukan kerana sengaja melewatkan pembaharuan lesen CDL, LKM dan insurans. "Antaranya mereka cuai dan tidak sedar insuran dan cukai jalan dah tamat tempoh. Ada juga yg melewatkan, contoh malam ini kita ada menyita dua buah kenderaan cukai jalan mati daripada tahun 2015 dan salah satu daripadanya adalah yang bawa e-hailing," kata Hanif Yusabra pada Op Pengarah 2022 di Senawang di sini.Menerusi operasi yang dijalankan, sejumlah 243 notis saman dikeluarkan juga membabitkan 47 kesalahan tiada CDL, 37 kesalahan tiada LKM dan 34 kesalahan tidak memilki insurans.


Misi tamatkan AIDS menjelang 2030 mampu menjadi kenyataan

BANDAR SUNWAY, 29 Oktober- Misi menamatkan epidemik AIDS menjelang 2030 mampu menjadi kenyataan, seperti digariskan Pertubuhan Bangsa Bersatu (PBB).

Pengerusi Yayasan AIDS Malaysia, Profesor Datuk Dr Adeeba Kamarulzaman menegaskan selain aspek sains, usaha itu menuntut kerjasama semua pihak. Politik juga menurutnya memainkan peranan penting dalam menentukan dasar, selain pelaburan dalam tindak balas kesihatan awam.

(Datuk Dr Adeeba Kamarulzaman  berucap pada Malam Gala Riben Merah MAF)

"Negara lain, yang lebih mundur dan teruk dilanda HIV juga semakin pulih, Bostwana, Rwanda dan Cambodia. Bagaimana ia mampu dilakukan? Dengan iltizam dan kerjasama seluruh sektor termasuk kesihatan dan saintifik serta komuniti. Juga pelaburan kewangan," kata Dr Adeeba ketika berucap pada Malam Gala Riben Merah MAF berlangsung di sini.Turut berangkat hadir, Paduka Seri Sultan Perak, Sultan Nazrin Muizzuddin Shah dan Raja Permaisuri Perak, Tuanku Zara Salim.Majlis dihadiri lebih 400 orang tetamu, dengan sejumlah RM2.55 juta berjaya dikumpul yang bakal digunakan bagi program kelolaan MAF.


221 usahawan berjaya tingkat hasil jualan sehingga RM3.1 juta melalui program INSKEN

SHAH ALAM, 29 Oktober- Seramai 221 usahawan berjaya meningkatkan hasil jualan sehingga RM3.1 juta melalui tiga program bimbingan Institut Keusahawanan Negara Berhad (INSKEN).

Sebanyak 54 peratus peserta berjaya mencapai Prestasi Petunjuk Utama (KPI) program iaitu peningkatan hasil jualan minimum 20 peratus melalui program anjuran agensi di bawah kawal selia Kementerian Pembangunan Usahawan dan Koperasi (KUSKOP).

(Ketua Setiausaha, Kementerian Pembangunan Usahawan dan Koperasi (KUSKOP),Datuk Suriani Ahmad)

Ketua Setiausaha, Kementerian Pembangunan Usahawan dan Koperasi (KUSKOP), Datuk Suriani Ahmad berkata tiga program bimbingan komprehensif tersebut ialah INSKEN Bumiputera Business Coaching (IBBC), Program Bimbingan Pembangunan Produk dan Porgram Bimbingan Keuntungan Menu. "18 usahawan berjaya mengubah status perniagaan daripada mikro kepada kecil selepas menyertai program bimbingan INSKEN."Semua ini jelas membuktikan bahawa program-program memberikan kesan yang sangat positif, impak yang sangat kuat buat anda semua," kata Suriani pada Majlis Graduasi dan Anugerah Usahawan Program Bimbingan INSKEN 2022.


133 penumpang feri ke Langkawi terkandas

KUALA KEDAH, 29 Oktober- Sebuah feri penumpang dari Kuala Kedah ke Pulau Langkawi terkandas kira kira pukul 4.30 petang tadi.  Feri Starcity Express 6 yang membawa 133 penumpang terkandas di kedudukan 0.5 batu nautika muara Kuala Kedah.  Pengarah Agensi Penguatkuasaan Maritim Malaysia (Maritim Malaysia) Zon Maritim Kuala Kedah, Komander Maritim Noor Azreyanti Ishak berkata, anggotanya diaturgerak ke lokasi kejadian sejurus menerima aduan dalam usaha membantu sebelum paras air mulai surut.

(Feri Starcity Express 6 yang membawa 133 penumpang terkandas di kedudukan 0.5 batu nautika muara Kuala Kedah/APMM)

Feri tersebut terkandas dipercayai cuba mengelak tali sauh kapal korek pasir di muara Kuala Kedah.  "Kesemua penumpang feri berjaya dibawa keluar oleh bot APMM yang turut dibantu oleh beberapa bot nelayan yang berada berhampiran untuk dibawa ke Jeti Kuala Kedah," kata Noor Azreyanti. Operasi menyelamat yang dikoordinasikan Maritim Rescue Sub-Centre (MRSC) Langkawi ditamatkan pada pukul 6.30 petang setelah kesemua penumpang berjaya dibawa ke Jeti Penumpang Kuala Kedah dalam keadaan selamat tanpa sebarang kecederaan.


Agong berangkat pulang selepas lawatan empat hari ke Singapura

SINGAPURA, 28 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berangkat pulang ke tanah air selepas selesai melakukan Lawatan Negara di Singapura selama empat hari.

Seri Paduka dan Raja Permaisuri Agong, Tunku Hajah Azizah Aminah Maimunah Iskandariah tiba di Kompleks VIP, Lapangan Terbang Antarabangsa Changi sekitar pukul 10 pagi.Ketibaan Seri Paduka Baginda berdua disambut Pesuruhjaya Tinggi Singapura ke Malaysia, Vanu Gopala Menon dan Menteri Kemampanan dan Sekitaran Singapura, Grace Fu.  Turut mengiringi keberangkatan pulang Seri Paduka berdua ialah delegasi Malaysia.

(Seri Paduka dan Raja Permaisuri Agong, Tunku Hajah Azizah Aminah Maimunah Iskandariah tiba di Kompleks VIP, Lapangan Terbang Antarabangsa Changi sekitar pukul 10 pagi)

Lawatan Negara Al-Sultan Abdullah bermula Selasa lalu bertujuan mengukuhkan hubungan dua hala yang rapat dan istimewa di antara Malaysia dan Singapura, bermula sejak 57 tahun lalu.  Seri Paduka Baginda berdua serta delegasi dijadual berangkat tiba di Lapangan Terbang Antarabangsa Kuala Lumpur (KLIA) pada pukul 11 pagi.


Saman pemula Charles Santiago ditolak berhubung pembubaran Parlimen

KUALA LUMPUR, 28 Oktober - Mahkamah Tinggi menolak saman pemula yang dikemukakan penyandang kerusi Parlimen Klang, Charles Santiago berhubung pembubaran Parlimen ke-14 yang didakwa menyalahi Perkara 40(1) dan (1A) Perlembagaan Persekutuan kerana tidak dibuat berdasarkan nasihat Jemaah Menteri.Hakim, Datuk Ahmad Kamal Md Shahid berkata Datuk Seri Ismail Sabri Yaakob tidak perlu berunding dengan anggota kabinetnya untuk meminta Yang di-Pertuan Agong membubarkan Parlimen kerana ia merupakan hak mutlak beliau sebagai Perdana Menteri.

"Memandangkan pembubaran Parlimen dibuat mengikut Perkara 42 (b) Perlembagaan Persekutuan, tiada lagi keperluan bagi mendapatkan nasihat Kabinet di bawah Perkara 40 (1) dan Perkara 40 (1A) Perlembagaan Persekutuan."Yang di-Pertuan Agong telah bertindak mengikut budi bicara baginda sendiri bagi membubarkan Parlimen atas permintaan Perdana Menteri mengikut perlembagaan," katanya.Datuk Ahmad Kamal berkata demikian ketika membenarkan permohonan Datuk Seri Ismail Sabri, kerajaan dan SPR untuk membatalkan saman penyandang kerusi Parlimen Klang itu yang difailkan pada 11 Oktober lepas.Tambah Ahmad Kamal, Seri Paduka Baginda tidak terikat dengan nasihat Perdana Menteri atau Kabinet dalam melaksanakan tugas Baginda.


Raja Permaisuri Agong kurnia S$15,000 kepada Pandu Puteri Singapura

SINGAPURA, 28 Oktober- Raja Permaisuri Agong, Tunku Hajah Azizah Aminah Maimunah Iskandariah berkenan mengurniakan sumbangan sebanyak S$15,000 kepada Persatuan Pandu Puteri Singapura di sini.  Sumbangan itu diserahkan kepada Presidennya, Dr. Seetha Subbiah di Guide House, Singapura.  Raja Permaisuri Agong bertitah agar Persatuan Pandu Puteri Singapura dan Malaysia terus bekerjasama menyumbang kepada masyarakat.  “Saya terlibat dalam Pandu Puteri lebih 50 tahun, saya pernah menjadi Presiden dan Timbalan Presiden Pandu Puteri, jika Pandu Puteri bekerjasama akan membawa lebih banyak kebaikan kepada masyarakat,” titah Tunku Azizah yang merupakan Penaung Diraja Sahabat Asia Pasifik Persatuan Pandu Puteri dan Pengakap Puteri Sedunia (WAGGGS). Dalam pada itu, Tunku Hajah Azizah berkenan melawat ibu pejabat persatuan dan meluangkan masa serta beramah mesra dengan ahli-ahli Pandu Puteri Singapura.  Turut hadir anakanda baginda, Tengku Puteri Raja Tengku Puteri Afzan Aminah Hafizatullah.

(Raja Permaisuri Agong Tunku Hajah Azizah Aminah Maimunah Iskandariah berkenan menyampaikan titah ketika mengadakan lawatan ke Persatuan Pandu Puteri Singapura di BishanStreet 14/Istana Negara)


PRU ke-15: Rakyat Malaysia di perantauan diseru sama-sama tunai tanggungjawab

SINGAPURA, 28 Oktober- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menyeru rakyat Malaysia di Singapura menunaikan tanggungjawab sebagai pengundi dalam Pilihan Raya Umum ke-15 (PRU15).  Baginda bertitah rakyat Malaysia berhak untuk mengundi walaupun menetap di luar negara. "Saya ingin mengingatkan tanggungjawab tuan puan sebagai rakyat yang bertanggungjawab. Walaupun jauh sikit tapi hati mesti dekat untuk tunaikan tanggunjawab tuan puan sebagai rakyat Malaysia yang berhak untuk mengundi. Jadi marilah kita sama-sama kita berdoa agar Malaysia dan Singapura serta rakyat kedua negara dilimpahi rahmat dan perlindungan daripadaAllah SWT," titah Al-Sultan Abdullah.Seri Paduka Baginda bertitah demikian dalam Majlis Santapan Malam bersama Rakyat Malaysia di Singapura.  Suruhanjaya Pilihan Raya (SPR) menetapkan 19 November 2022 sebagai hari pengundian bagi PRU15.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyampaikan titah pada Majlis Santapan Malam bersama Diaspora Malaysia di Singapura)


Malaysia-Singapura, hubungan simbiotik diperluas sesuai perubahan landskap semasa

SINGAPURA, 27 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berharap hubungan menyeluruh dan simbiotik antara Malaysia dan Singapura terus diperluas demi kebaikan kedua-dua negara dan rakyat.  Inisiatif itu penting bagi kedua-dua negara berikutan perubahan landskap geopolitik, geoekonomi dan geostrategi global.  "Begitulah juga, selaku negara pengasas Asean, Malaysia dan Singapura seharusnya terus bekerjasama antara satu lain dan negara anggota Asean yang lain juga, dengan rakan-rakan pilihan bagi memastikan Asia Tenggara akan menjadi wilayah keamanan, kestabilan dan kesejahteraan," titah Seri Paduka Baginda.Al-Sultan Abdullah bertitah demikian dalam Majlis Sambutan Negara di Istana Singapura, di sini bersempena lawatan negara Seri Paduka Baginda dan Raja Permaisuri Agong Tunku Hajah Azizah Aminah Maimunah Iskandariah ke republik itu.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah)

Dalam pada itu, Presiden Singapura, Halimah Yacob berkata Malaysia dan Singapura juga akan terus menggalakkan pertukaran dan kepercayaan antara kedua-dua negara terutamanya dalam kalangan generasi akan datang. "Pada Mei, Universiti Pengurusan Singapura menandatangani memorandum perfahaman dengan Malaysia, Universiti Teknologi Petronas untuk meningkatkan pertukaran antara staf dan pelajar," katanya. Lawatan negara Seri Paduka Baginda berdua melambangkan hubungan dua hala yang mesra dan erat selain menjadi jambatan memperkukuhkan lagi hubungan baik serta kerjasama dalam pelbagai bidang.


Warga Felda istimewa, akan terus dijaga - Ismail Sabri

BERA, 27 Oktober - warga Felda sentiasa istimewa dan akan terus ‘dijaga’ kerajaan, termasuk generasi kedua tanah rancangan berkenaan.Perdana Menteri, Datuk Seri Ismail Sabri Yaakob berkata pelbagai insentif yang diberikan kerajaan kepada warga Felda sejak awal penubuhan tanah rancangan itu lagi, mencerminkan betapa istimewanya warga Felda kepada kerajaan.

"Felda istimewa sekali...apabila saya menjadi wakil rakyat di sini, jadi Ahli Parlimen, yang susah saya nak menjaga pengundi saya di Bera ini ialah kenapa warga Felda diberikan keistimewaan berbanding orang lain sehinggakan masyarakat luar menganggap warga Felda adalah anak emas kerajaan, itulah persepsi orang luar terhadap warga peneroka, berbagai-bagai insentif dapat," katanya ketika berucap di Program Himpunan Keluarga Felda Teguh Bersama di Dewan Orang Ramai Felda Mayam, di sini.Pada majlis tersebut, Datuk Seri Ismail turut mengumumkan, kerajaan bersetuju memberi Bantuan Musim Tengkujuh (BMT) kepada pekebun kecil getah Felda di seluruh negara sebanyak RM800 sebulan selama empat bulan.Katanya, kerajaan memahami cabaran dan kepayahan yang dihadapi pekebun kecil getah pada musim tengkujuh.Ismail Sabri yang merupakan penyandang kerusi Parlimen Bera berkata layanan kerajaan tidak terhenti setakat peneroka sahaja, malah pelbagai insentif baharu turut diumumkan baru-baru ini bagi generasi kedua Felda.Ini termasuk meneruskan kembali 1,400 unit rumah di bawah projek Perumahan Generasi Baharu Felda (PGBF) yang terbengkalai menerusi pembiayaan swasta dengan kos RM204 juta.Katanya, pelaksanaannya bakal dimulakan pada Disember ini dan dijangka siap untuk diduduki pada Disember 2024."Kalau dulu kita menjual rumah, tetapi kita tukar dengan menjual tanah lot untuk pembinaan rumah... sebanyak 8,670 unit lot generasi felda dikenal pasti termasuk di Bera."Setakat hari ini, 770 unit dilaksanakan secara undian, jadi sudah ada 770 generasi kedua telah pun dikenal pasti...mungkin sudah membuat undian untuk lot tersebut...untuk di Bera saya harap disegerakan," katanya.Tambah Ismail, warga Felda turut diberi peruntukkan berjumlah RM20 juta menerusi Skim Jaminan Kredit Perumahan kepada pinjaman-pinjaman perumahan dalam kalangan generasi baharu.


Penilaian fizikal dan rundingan harga pesawat tempur ringan TUDM selesai - Hishamuddin

SUBANG, 27 Oktober - Penilaian fizikal dan rundingan harga bagi perolehan 36 pesawat tempur ringan (LCA) kini selesai dan sudah diserahkan kepada Kementerian Kewangan untuk tindakan selanjutnya.Menteri Kanan Pertahanan, Datuk Seri Hishammuddin Hussein berkata setakat ini laporan penuh berhubung perolehan aset itu juga sudah diterima pihak kementerian.

"Rundingan harga dengan petender yang disyorkan sendiri dengan pengguna akhir iaitu Tentera Udara Diraja Malaysia (TUDM) juga sudah selesai dan kini hanya menunggu keputusan Kementerian Kewangan."Ini janji saya kepada TUDM. Memang kita perlukan LCA dan percaya, tidak akan timbul masalah jika saya guna kaedah sebelum ini iaitu aset yang ditentukan oleh pengguna akhir sendiri," katanya. Beliau berkata demikian pada sidang media selepas menyempurnakan Majlis Pemakaian Beret Pertubuhan Bangsa-Bangsa Bersatu (PBB), Penyerahan Bendera Malaysia dan Penghantaran Kumpulan Pertama Malaysian Batalion 850-10 (MALBATT 850-10) Ke Lubnan di Pangkalan Udara Subang, di sini.Perolehan itu bakal menggantikan lima jet LCA dua kerusi model BAE System Hawk Mk 108 dan 13 buah model Mk 208 kerusi tunggal buatan Britain yang digunakan lebih sedekad lalu.


YDP Agong, Raja Permaisuri zahir ucapan takziah buat keluarga mantan Ketua Pengarah Penyiaran

KUALA LUMPUR, 27 Oktober - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga mantan Ketua Pengarah Penyiaran, Datuk Abdullah Mohamed yang telah kembali ke Rahmatullah hari ini.Istana Negara menerusi satu kenyataan di Facebook berkata Seri Paduka Baginda berdua turut menzahirkan rasa sedih dengan pemergian Allahyarham serta menzahirkan harapan agar seluruh keluarga Allahyarham sabar, tabah menghadapi dugaan dalam suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah S.W.T dan ditempatkan bersama para solihin.“Seri Paduka Baginda berdua menyanjung tinggi jasa, khidmat dan bakti Allahyarham kepada negara dan menyifatkan pemergiannya sebagai satu kehilangan besar kepada bidang penyiaran dan media negara,” kata kenyataan itu.Pemergian Allahyarham disifatkan sebagai satu kehilangan besar kepada bidang penyiaran dan media negara.


Belum ada kata putus penetapan harga lantai getah - Mahdzir

KUALA NERANG, 27 Oktober - Kerajaan belum memutuskan penetapan harga lantai getah pada nilai baharu bagi membantu golongan penoreh getah di luar bandar.Menteri Pembangunan Luar Bandar, Datuk Seri Mahdzir Khalid berkata harga lantai getah perlu dibincangkan semula selepas Pilihan Raya Umum ke-15 (PRU15) kerana ia melibatkan implikasi kewangan yang bakal ditanggung kerajaan jika harga lantai getah dinaikkan. Perkara itu juga katanya harus dikaji bersama Kementerian Perusahaan, Perladangan dan Komoditi serta Kementerian Kewangan.

"Saya secara peribadi menyokong harga lantai getah RM3.50 namun di pihak kerajaan kita perlu ada perbincangan khas mengenainya kerana setiap sen harga lantai yang ditetapkan akan memberi tanggungan besar kepada kerajaan. "Contohnya jika harga getah ketika ini RM2.90 sekilogram dan harga lantai ditetapkan RM3.50, maka kerajaan perlu tambah setiap sen kenaikan itu," katanya kepada pemberita selepas Majlis Pekebun Kecil Makmur RISDA di Dewan Kolej MARA, di sini.Tambah Mahdzir, cadangan itu juga perlu mengambil kira beberapa faktor dan diteliti satu persatu termasuk jumlah pekebun dan keluasan hektar kebun getah serta harga semasa getah di pasaran dunia.Katanya, pihaknya menjangkakan penetapan harga lantai itu boleh dibuat namun perlu mengambil masa sebelum dapat dilaksanakan.


Perjanjian kartel libatkan lima syarikat mega

KUALA NERUS, 26 Oktober- Suruhanjaya Persaingan Malaysia (MyCC) mengesan lima syarikat mega pengeluaran ayam di negara ini terlibat dalam perjanjian kartel dan menyebabkan berlakunya kesepakatan dalam memanipulasi harga di pasaran, sekali gus membebankan rakyat.  Syarikat-syarikat terbabit diberi tempoh sehingga 19 Disember bagi mengemukakan representasi mereka kepada suruhanjaya tersebut. Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata tempoh berkenaan diberikan untuk kesemua syarikat terbabit memberikan hujah masing-masing bagi menjawab bukti lain yang dikemukakan MyCC.

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid)

"Hasil siasatan mendapati ada bukti kuat berkaitan lima syarikat ini dengan perjanjian kartel dedak ayam. Mereka perlu kemuka bukti, bantah keputusan cadangan itu untuk memutuskan sama ada bersalah atau tidak dimuktamadkan selepas representasi dikemukakan", katanya selepas merasmikan Program 'CA2010@University' bersama MyCC dan sesi dialog program Food Bank Malaysia bersama mahasiswa Universiti Sultan Zainal Abidin (UniSZA) dan Universiti Malaysia Terengganu (UMT) di sini. Turut hadir Ketua Pegawai Eksekutif MyCC, Iskandar Ismail, Pengarah KPDNHEP Terengganu, Saharuddin Mohd. Kia dan Timbalan Naib Canselor, UniSZA, Dato’ Profesor Madya Dr Mohd Hafiz Yusof. Hasil siasatan awal MyCC terhadap lima syarikat besar terbabit didapati melanggar Seksyen empat Akta Persaingan 2010 dengan terlibat perjanjian anti persaingan, atau lebih dikenali sebagai perjanjian kartel.  Kesemua kesalahan itu dikesan sejak awal tahun 2020 hingga pertengahan 2022.


Agong diberikan Sambutan Negara sempena lawatan ke Singapura

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melakukanpemeriksaan kawalan kehormat diiringi Presiden Singapura, Halimah Yacob)

SINGAPURA, 26 Oktober - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini diberikan Sambutan Negara sempena lawatan negara Seri Paduka Baginda ke Singapura.Raja Permaisuri Agong, Tunku Hajah Azizah Aminah Maimunah Iskandariah turut berangkat mengiringi Al-Sultan Abdullah ke upacara yang diadakan di Istana, Orchard Road di sini. Sejurus keberangkatan tiba pada pukul 5.30 petang, Seri Paduka Baginda berkenan melakukan pemeriksaan kawalan kehormat diiringi Presiden Singapura, Halimah Yacob.  Selepas itu, Singapura menamakan satu spesis orkid hibrid, Dendrobium ‘Queen Azizah of Malaysia’ sempena dengan nama Tunku Azizah. Orkid itu dipersembahkan kepada Seri Paduka Baginda berdua dalam Majlis Penamaan Orkid dalam majlis yang sama.

(Singapura menamakan satu spesis orkid hibrid, Dendrobium ‘Queen Azizah of Malaysia’ sempena dengan nama Raja Permaisuri Agong, Tunku Hajah Azizah Aminah Maimunah Iskandariah)

Selepas itu, Seri Paduka baginda berdua berangkat ke majlis perjumpaan bersama Presiden Singapura dan delegasi selama 30 minit.  Seterusnya, Seri Paduka Baginda dan Raja Permaisuri Agong berkenan berangkat ke Majlis Santapan Negara yang dihoskan Presiden Singapura.  Seri Paduka Baginda berdua kini sedang mengadakan Lawatan Negara ke Singapura selama empat hari sehingga 28 Oktober ini. Lawatan itu atas undangan Presiden Singapura, Halimah Yacob.


Proses ganti kad pengenalan hilang akibat banjir dipermudah

TUMPAT, 26 Oktober- Jabatan Pendaftaran Negara (JPN) akan membantu penduduk terjejas banjir yang kehilangan kad pengenalan (Mykad) dengan gantian kad baharu dalam tempoh sepantas 30 minit.Ketua Pengarah Pendaftaran Negara, Datuk Ruslin Jusoh berkata, ia membolehkan mereka menunaikan tanggungjawab sebagai pengundi pada Pilihan Raya Umum ke-15 (PRU15).Proses tersebut dilakukan tanpa sebarang caj dan turut membabitkan kes-kes kemusnahan dokumen seperti sijil lahir atau sijil-sijil lain yang dikeluarkan JPN.

(Ketua Pengarah Pendaftaran Negara, Datuk Ruslin Jusoh)

"Seluruh pejabat cawangan kita akan bergerak membantu mereka di mana musibah itu berlaku dengan erti kata lain disamping Program Mekar, pejabat-pejabat cawangan juga akan turun padang bersama agensi lain untuk memastikan mereka yang kehilangan dokumen kita buat gantian segera terutama dalam keadaan pilihan raya yang akan datang."Setiap pengundi perlu ada Mykad. Sekiranya berlaku kehilangan kad pengenalan atau disebabkan banjir atau musibah lain, kita akan buat pengantian dengan kadar segera", katanya.Beliau hadir Program Menyemai Kasih Rakyat (MEKAR) Penyerahan Dokumen Pengenalan Diri JPN di Kampong Laut, Tumpat.  Pada program itu, MyKad dan sijil lahir disampaikan kepada warga emas terlantar, Wan Nab Ismail, 83 tahun yang berstatus orang kurang upaya (OKU) lembam sejak lahir.


Monsun Timur Laut dipengaruhi perubahan iklim

KUALA LUMPUR, 26 Oktober- Monsun Timur Laut dijangka bermula sekitar minggu pertama atau kedua November ini.

Manakala fenomena La Nina peringkat sederhana dijangka menyebabkan pertambahan kadar hujan seperti yang berlaku tahun lepas. Ketua Pengarah Jabatan Meteorologi Malaysia, Muhammad Helmi Abdullah berkata, perubahan iklim berpotensi mempengaruhi keadaan cuaca hingga melebihi tahap ekstrem sedia ada. Justeru, kejadian banjir yang melanda negara tahun lepas harus dijadikan pengajaran untuk lebih bersedia tahun ini.

(Ketua Pengarah Jabatan Meteorologi Malaysia, Muhammad Helmi Abdullah)

"Ini menyebabkan keluaran wap air atmosfera bertambah dan kesemua ini ditambah dengan kadar cuaca atau suhu yang tinggi dan menyebabkan kejadian cuaca ekstrem secara semula jadi akan lebih ekstrem daripada biasa. "Dua faktor iaitu La Nina yang berlaku secara semula jadi dan juga perubahan iklim kedua-duanya mencorakkan apa yang berlaku di seluruh dunia dan negara kita sebenarnya", katanya.Beliau berkata demikian dalam sebuah rancangan terbitan RTM.


Bilik Gerakan Khas MAFI diaktifkan bagi persediaan banjir

PASIR PUTIH, 26 Oktober- Bilik Gerakan Khas Kementerian Pertanian dan Industri Makanan (MAFI) diaktifkan bagi menghadapi kemungkinan banjir yang dijangka pada November depan.Timbalan Menteri MAFI I, Datuk Seri Ahmad Hamzah berkata, bilik gerakan tersebut akan memantau cuaca dan laporan terkini berkait bencana tersebut.Beliau berkata pihaknya bekerjasama rapat dengan Agensi Pengurusan Bencana Negara (NADMA) bagi tujuan itu. Katanya, pihaknya juga telah mengarahkan pegawai serta anggota jabatan dan agensi di bawah kementerian berkenaan untuk memantau golongan petani, penternak dan nelayan di kawasan yang berisiko.

(Timbalan Menteri Pertanian dan Industri Makanan (MAFI) I, Datuk Seri Ahmad Hamzah)

"Kita telah mengenal pasti kawasan-kawasan yang dianggap berisiko kepada banjir. Kita hendak kalau boleh pasukan penyelamat, anggota-anggota MAFI pastikan kita hendak matlamat kita mengurangkan kerosakan akibat banjir", katanya pada sidang media Hari Ladang IADA Kemasin Semerak- BERNAS 2022 di KPA Lubok Tembesu, Bachok, Pasir Puteh, Kelantan. Terdahulu, pada program tersebut seramai 500 orang pesawah didedahkan mengenai program Smart Sawah Berskala Besar (Smart SBB) bagi meningkatkan hasil pengeluaran padi, sekali gus meningkatkan pendapatan golongan itu. Mengulas lanjut, Datuk Seri Ahmad berkata, MAFI akan sentiasa berusaha sedaya upaya bagi membantu dan menggerakkan aset serta kemudahan yang ada pada bila-bila masa. Katanya, MAFI juga akan memberikan bantuan kewangan bagi meringankan beban golongan yang berkemungkinan terkesan akibat banjir mengikut tempoh penanaman mereka.


YDP Agong terima menghadap PM Singapura Lee Hsien Loong

SINGAPURA, 26 Oktober - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri Singapura, Lee Hsien Loong dan isteri di Hotel Shangri-La sempena Lawatan Negara Seri Paduka Baginda ke negara itu.

Sesi menghadap yang berlangsung selama setengah jam itu mencerminkan keakraban hubungan dua hala Malaysia dan Singapura.

Turut berangkat ke sesi menghadap itu Raja Permaisuri Agong Tunku Hajah Azizah Aminah Maimunah Iskandariah.  Turut hadir barisan menteri Singapura terdiri dari Menteri Ehwal Luar, Dr Vivian Balakrishnan, Menteri Pendidikan, Chan Chun Sing, Menteri Pembangunan Negara, Desmond Lee dan Menteri Pengangkutan, S. Iswaran.  Petang ini, Seri Paduka Baginda berdua dijadual berangkat ke Majlis Sambutan Negara di Istana Singapura.  Baginda berdua akan melakukan pertemuan dengan Presiden Singapura, Puan Yang Terutama Halimah Yacob disusuli dengan Majlis Santapan Negara.


Angkasapuri Kota Media simbolik kejayaan kerjasama strategik awam, swasta

KUALA LUMPUR, 26 Oktober- Kompleks Angkasapuri Kota Media menjadi simbolik kejayaan kerjasama strategik antara sektor awam dan swasta.Perdana Menteri, Datuk Seri Ismail Sabri Yaakob berkata, ia mewakili pembaharuan dan sudut pandang baharu RTM iaitu menggerakkan kerjasama ke arah komersial."Simbol ini meletakkan RTM yang baharu pada kedudukan lebih mantap melalui perubahan imej fizikal yang drastik supaya sentiasa kelihatan segar, moden dan dinamik.Kesemua ini dapat memberi pertimbangan kepada mewujudkan sebuah Dasar Penyiaran Negara yang baharu di mana ia boleh berasaskan dua perkara penting iaitu Keluarga Malaysia dan inklusiviti," katanya ketika berucap merasmikan kompleks tersebut di sini.

Tambah beliau, ia boleh digarap menjadi sebuah model penerbitan kandungan kebangsaan seperti dipelopori badan penyiaran antarabangsa.Perdana Menteri mengambil contoh Hollywood di Amerika Syarikat, British Broadcasting Corporation (BBC) di Eropah serta industri kandungan di Jepun dan Korea yang berpaksi kepada kebudayaan dan gaya hidup tempatan dengan nilai kebersamaan yang universal.


Angkasapuri Kota Media, era baharu penyiaran negara - Annuar

KUALA LUMPUR, 26 Oktober - Pembangunan Angkasapuri Kota Media merupakan permulaan kepada era baharu penyiaran negara.Menteri Komunikasi dan Multimedia, Tan Sri Annuar Musa berkata perubahan dalam dunia penyiaran pada masa kini menuntut pembangunan mercu tanda baharu sektor penyiaran itu dilaksanakan.Katanya, pembangunannya juga wajar dilaksanakan memandangkan RTM sudah beroperasi lebih separuh abad di premis sedia ada yang memerlukan pengubahsuaian bangunan, infrastruktur dan sistem.

"Dengan suasana dan ekosistem bekerja yang lebih baik, dengan teknologi yang paling terkini serta segalanya yang baharu, setelah RTM direkayasakan ini ia akan menyemarakkan semangat kerja semua warga RTM untuk meningkatkan prestasi, untuk mempertinggikan lagi keupayaan dan keberkesanan kita mrelaksanakan tanggungjawab yang diamanahkan oleh kerajaan untuk disampaikan kepada rakyat," katanya ketika berucap pada majlis perasmian bangunan Media City yang disempurnakan Perdana menteri, Datuk Seri Ismail Sabri Yaakob di Angkasapuri.Tambah Annuar, rekaan bangunan Media City diilhamkan daripada konsep 'keris dan tengkolok' bagi memartabatkan tradisi dan kebudayaan Melayu dan Malaysia agar seiring dengan kepesatan pemodenan dalam sektor penyiaran.


Ismail Sabri ucap tahniah kepada PM baharu UK

KUALA LUMPUR, 25 Oktober - Perdana Menteri, Datuk Seri Ismail Sabri Yaakob mengucapkan tahniah kepada Rishi Sunak, di atas pelantikan beliau sebagai Perdana Menteri United Kingdom (UK) yang baharu.Ismail Sabri menerusi catatan di Facebook hari ini, melahirkan keyakinan dengan dedikasi dan kepimpinan Sunak, selain berharap agar dapat bekerjasama rapat dengan rakan sejawatnya itu untuk meraih potensi hubungan Malaysia dan UK.“Saya berharap dapat bekerjasama rapat dengan Tuan Yang Terutama (Sunak) untuk meraih potensi hubungan kedua-dua negara. Saya yakin, dengan dedikasi dan kepimpinan Tuan Yang Terutama, kerjasama sedia ada ini akan terus diperkukuh,” katanya.Ismail Sabri turut  mendoakan agar Sunak diberikan kesihatan dan kebahagiaan yang berterusan, dan rakyat UK akan terus menikmati keamanan, kestabilan dan kemakmuran.

(Perdana Menteri United Kingdom (UK) yang baharu, Rishi Sunak/ AFP)

Menurut Perdana Menteri, beliau amat berbesar hati dengan pencapaian yang telah dikecapi setakat ini, dalam meniti hubungan erat kedua-dua negara yang telah terjalin sejak 65 tahun yang lalu.“Malaysia dan UK telah menikmati hubungan yang mesra dan produktif, disokong oleh kerjasama dalam pelbagai aspek serta saling menguntungkan, terutamanya dalam sektor perdagangan dan pelaburan,” katanya. Beliau berkata hubungan Malaysia dan UK yang akrab, sejarah dan aspirasi bersama sememangnya telah membawa manfaat yang amat besar, kepada rakyat kedua-dua negara.Sunak, 42, bekas Ahli Kabinet Boris Johnson ialah Perdana Menteri ketiga Britain dalam tempoh tujuh minggu, serta orang bukan kulit putih pertama memegang jawatan tertinggi. -BERNAMA


2,010 PPS berfungsi sebagai pusat pengundian dikenal pasti

(Perdana Menteri, Datuk Seri Ismail Sabri Yaakob pada sidang media selepas menghadiri Taklimat Khas Sempena PRU-15 Dan Monsun Timur Laut 2022 di Ibu Pejabat Polis Bukit Aman, hari ini/ Foto BERNAMA)

KUALA LUMPUR, 25 Oktober - Kerajaan sudah mengenal pasti sejumlah 2,010 pusat pemindahan sementara (PPS) yang turut berfungsi sebagai pusat pengundian pada Pilihan Raya Umum ke-15 (PRU15) kali ini.Perdana Menteri, Datuk Seri Ismail Sabri Yaakob berkata sekiranya berlaku kejadian banjir pada hari mengundi, para penduduk terjejas boleh ditempatkan di blok yang berasingan untuk sementara waktu tanpa menganggu fungsi pusat pengundian.“Saya memberi contoh, sekiranya sekolah ada tiga blok, ia boleh diasingkan tempat mengundi dengan PPS. Kebiasaannya sekolah akan ada tiga blok iaitu dua blok dijadikan PPS manakala satu lagi sebagai tempat mengundi.

“Ini bukan bermakna 2,010 pusat yang bertindih itu akan berlaku banjir, tetapi kita buat persediaan bergantung kepada keadaan. Sekiranya ada tempat lain yang kita boleh pindahkan mangsa banjir, itu akan dilakukan. Misalnya, kita sudah buat persediaan memindahkan ke balai raya, dewan orang ramai, surau dan masjid,”  kata beliau selepas mendengar taklimat khas persediaan menghadapi PRU15 dan Monsun Timur Laut di Ibu Pejabat Polis Bukit Aman, di sini hari ini.Perkara tersebut ujarnya, akan diselaraskan oleh pegawai daerah yang sudah ditugaskan untuk mengenalpasti lokasi alternatif sekiranya berlaku pertindahan lokasi PPS dan pusat pengundian.


Angkasapuri Kota Media langkah strategik rangsang perkembangan industri penyiaran negara

KUALA LUMPUR, 26 Oktober- Pembangunan Angkasapuri Kota Media yang sebelum ini dikenali sebagai Media City merupakan antara langkah strategik kerajaan untuk merangsang perkembangan industri penyiaran negara.Perdana Menteri, Datuk Seri Ismail Sabri Yaakob berkata, dengan perasmian kompleks baharu RTM itu, langkah susulan dapat dibuat supaya standard penyiaran Malaysia tidak ketinggalan serta setanding dengan standard amalan di rantau ASEAN dan antarabangsa."Selain itu, peningkatan persaingan dengan bertambahnya penyiar dan pemain industri akan menggalakkan kerjasama yang dapat membangunkan kreativiti dan mewujudkan persaingan sihat dalam penerbitan kandungan.Peranan RTM sebagai media rasmi Kerajaan menjadi lebih dinamik berdasarkan teknologi dan kemudahan yang dimilikinya selain menjadi peneraju serta teladan kepada penyiar lain dalam menyampaikan mesej Kerajaan kepada rakyat," katanya ketika berucap merasmikan kompleks tersebut di sini.

(Perdana Menteri, Datuk Seri Ismail Sabri Yaakob tiba pada majlis perasmian Kompleks Angkasapuri Kota Media di sini)

Tambah beliau, Angkasapuri Kota Media juga berupaya meningkatkan keupayaan RTM di peringkat kebangsaan dan antarabangsa.Selain, mengekalkan ideologi dan budaya Malaysia seperti peranan yang dipikul oleh penyiar kebangsaan lain di rantau ini termasuk Thailand, Indonesia, Filipina dan Singapura.

Pada majlis perasmian itu, Datuk Seri Ismail Sabri turut memasyhurkan nama-nama jalan di sekitar kompleks berkenaan sebagai Jalan Penyiaran, Jalan Lensa, Jalan Frekuensi serta Bulatan Simfoni.


Sultan Perak berkenan merasmikan Sambutan Hari Hutan Antarabangsa peringkat Negeri Perak 2022

GOPENG, 25 Oktober- Sultan Perak, Sultan Nazrin Muizzuddin Shah berkenan merasmikan Sambutan Hari Hutan Antarabangsa peringkat Negeri Perak 2022 di The Treasure@Taman Herba Gopeng. Baginda diiringi Raja Permaisuri, Tuanku Zara Salim.

Turut berangkat, Raja Muda, Raja Jaafar Raja Muda Musa dan Raja Puan Besar, Raja Nazhatul Shima Sultan Idris Shah serta Raja DiHilir, Raja Iskandar Dzulkarnain Sultan Idris Shah dan Raja Puan Muda, Tunku Soraya Sultan Abdul Halim Mu’adzam Shah.

(Sultan Perak, Sultan Nazrin Muizzuddin Shah berkenan merasmikan Sambutan Hari Hutan Antarabangsa peringkat Negeri Perak 2022)

Menteri Besar, Datuk Seri Saarani Mohamad dalam ucapannya berkata, penganjuran sambutan itu bertujuan meningkatkan kesedaran masyarakat terhadap kepentingan pemuliharaan hutan.  Jelasnya hutan merupakan khazanah negara yang penting dalam menjamin kestabilan ekosistem dan berkait rapat dengan pembangunan sosio-ekonomi negara serta perlu diurus dengan baik.  Perak menyasarkan penanaman 10 juta pokok atau dua juta pokok setahun sepanjang lima tahun bermula 2021. Dua Juta pokok telah ditanam tahun lalu, manakala sehingga September, 1.37 juta pokok ditanam melibatkan keluasan 5,026 hektar di seluruh negeri.


AmBank (M) Berhad, KLFW sumbang  RM50,000 kepada YTSP

KUALA LUMPUR, 25 Oktober- AmBank (M) Berhad dengan kerjasama Kuala Lumpur Fashion Week (KLFW) menyerahkan sumbangan RM50,000 kepada Yayasan Tuanku Syed Putra (YTSP) Perlis.

Menurut Pengarah Urusan Perbankan Runcit AmBank (M) Berhad, Aaron Loo, pihaknya telah melaksanakan inisiatif bersama kempen jualan amal dengan kerjasama Finn Anuar, dimana artis komik tempatan berkenaan telah mereka cipta dua kemeja-t "#iAmMalaysia" untuk AmBank yang menyerlahkan lagi gambaran kehidupan seharian masyarakat di Malaysia.

(Yayasan Tuanku Syed Putra (YTSP) Perlis menerima sumbangan sebanyak RM50,000 dari Ambank dan KLFW)

Sejumlah RM50,000 daripada hasil jualan baju tersebut telah dikhaskan untuk menyokong Pusat Autism di bawah Yayasan Tuanku Syed Putra (YTSP) Perlis yang akan memberikan sokongan kepada inisiatif di bawah Genius Kurnia, Kementerian Pendidikan Malaysia dengan kerjasama Majlis Agama Islam dan Adat Istiadat Melayu Perlis (MAIPs).Raja Muda Perlis, Tuanku Syed Faizuddin Putra Jamalullail berkenan berangkat menghadiri Majlis Persembahan mock cek oleh Pengarah Urusan Perbankan Runcit AmBank (M) Berhad, Aaron Loo dan Pengasas KLFW, Andrew Tan di Kuala Lumpur.Berangkat sama ialah Raja Puan Muda Perlis, Tuanku Hajah Lailatul Shahreen Akashah Khalil.


Isu royalti penggiat filem perlu dilihat semula

(Datuk Seri Ismail Sabri berucap pada Majlis Perasmian Penutupan Ekspresi@Finas di Studio Merdeka Finas/BERNAMA)

HULU KELANG, 24 Oktober- Isu pembayaran royalti penggiat filem perlu dilihat semula bagi menjamin kepentingan golongan terlibat.

Perdana Menteri, Datuk Seri Ismail Sabri Yaakob berkata isu tersebut sebelum ini pernah dibincangkan sewaktu beliau memegang jawatan Menteri Perdagangan Dalam Negeri dan Hal Ehwal Pengguna.Malah katanya, ketika itu Akta Hak Cipta telah berjaya dipinda bagi memberi royalti kepada penyanyi dan komposer lagu."Kalau artis penyanyi dan komposer mendapat royalti setiap kali lagu dikeluarkan tetapi dari segi perfileman hanya dibayar sekali beri, walaupun filem tersebut ditayangkan berkali- kali beratus-ratus kali tidak ada royalti kepada pelakon-pelakon ataupun penerbit-penerbit, pengarah filem tidak dapat," kata Ismail Sabri semasa berucap di Majlis Perasmian Penutupan Ekspresi@finas 2022 di Kompleks Studio Merdeka Hulu Kelang di sini. Turut hadir Menteri Komunikasi dan Multimedia, Tan Sri Annuar Musa.  Tambahnya berdasarkan laporan Jabatan Perangkaan Malaysia pada tahun 2019, industri perfileman menyumbang 1.9% atau RM29.4 bilion kepada Keluaran Dalam Negara Kasar dan menjana sebanyak 216,811 peluang pekerjaan.  "Data Motion Pictures Association of America (MPPA) pula menyatakan industri perfileman negara berada di tangga ke-19 dunia pada 2019 dan 2020, dengan nilaian sebanyak 3 bilion Dolar Amerika.

(Datuk Seri Ismail Sabri ketika ditemui pemberita pada Majlis Perasmian PenutupanEkspresi@Finas di Studio Merdeka Finas/BERNAMA)


Malaysia antara pasaran perfileman terbesar

(Tan Sri Annuar berucap pada Majlis Perasmian Penutupan Ekspresi@Finas di Studio Merdeka Finas/BERNAMA)

AMPANG, 24 Oktober- Pengiktirafan Amerika Syarikat yang meletakkan Malaysia di tangga ke-19 dalam senarai pasaran perfileman terbesar global membuktikan para penerbit, pelakon dan pengarah filem tempatan mampu menghasilkan filem-filem terbaik bertaraf antarabangsa, kata Menteri Komunikasi dan Multimedia, Tan Sri Annuar Musa."Sebelum COVID-19 industri kita ini bukan kecil. Badan antarabangsa Amerika Syarikat meletakkan Malaysia nombor 19 pasaran terbesar daripada lebih 180 negara."Kalau satu filem sahaja dapat menjana hampir RM100 juta sedangkan kita tahu berapa lagi filem sedang menanti yang akan kita keluarkan dengan mutu dan nilai yang terbaik ia akan melonjakkan ekonomi dan industri perfileman kita," kata Annuar ketika berucap di Majlis Perasmian Penutupan Ekspresi@finas 2022 di sini. Majlis penutupan itu dirasmikan Perdana Menteri Datuk Seri Ismail Sabri Yaakob dan turut dihadiri Pengerusi Perbadanan Kemajuan Filem Nasional Malaysia (Finas), Senator Datuk Seri Zurainah Musa dan Ketua Setiausaha K-KOMM, Datuk Seri Mohammad Mentek.

(Datuk Seri Ismail Sabri ketika sesi bergambar bersama pengunjung yang hadir pada Majlis Perasmian Penutupan Ekspresi@Finas di Studio Merdeka Finas/BERNAMA)


Agong, Permaisuri berkenan adakan Lawatan Negara ke Singapura

(Lawatan Negara Seri Paduka Baginda berdua ke Singapura melambangkan hubungan dua halayang mesra dan erat selain  menjadi jambatan memperkukuhkan lagi hubungan baik serta kerjasama dalam pelbagai bidang)

SINGAPURA, 24 Oktober - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan mengadakan Lawatan Negara ke Singapura selama empat hari bermula esok.  Lawatan berkenaan atas undangan Presiden Singapura, Halimah Yacob. Pada awalnya, Lawatan Negara ini telah dijadualkan pada 19 September 2022 namun ditangguhkan susulan Lawatan Khas Seri Paduka Baginda berdua ke London, bermula 16 hingga 21 September. Keberangkatan tiba Seri Paduka Baginda berdua dijangka pada pukul 10.30 pagi, diiringi Ketua Setiausaha Kementerian Luar, Datuk Seri Amran Mohamed Zin dan Ketua Setiausaha Kementerian Pengangkutan, Datuk Isham Ishak.Antara program yang telah diatur termasuklah Majlis Sambutan Negara, Majlis Menghadap dan Majlis Santapan Negara yang akan dihoskan oleh Presiden Singapura.

(Lawatan Negara Seri Paduka Baginda berdua ke Singapura melambangkan hubungan dua hala yang mesra dan erat selain  menjadi jambatan memperkukuhkan lagi hubungan baik serta  kerjasama dalam pelbagai bidang)

Perdana Menteri, Lee Hsien Loong pula akan menghadap Seri Paduka Baginda dan menghoskan Majlis Makan Tengahari.  Seri Paduka Baginda berdua turut dijadualkan berangkat melawat tempat-tempat bersejarah serta beberapa fasiliti kerajaan Singapura.Menerusi kenyataan Kementerian Luar, Lawatan Negara ini melambangkan hubungan dua hala yang mesra dan erat selain menjadi jambatan memperkukuhkan lagi hubungan baik serta  kerjasama dalam pelbagai bidang.Laporan Vimala Kasturi Verasamy.